title: Pohjoismainen passivapaus

text: Vaikka Huippuvuoret kuuluvat Norjaan, se ei ole osa Schengen-aluetta ja rajatarkastusta edellytetään maahan saapuessa myös pohjoismaalaisilta.


title: Henrik Huggut

text: Henrik Matinpoika (t. Matsinpoika t. Mattsson) Huggut (noin 1540 – noin 1617) oli suomalainen kuninkaallinen sihteeri. Hän oli Juhana III:n niin sanotun sihteerihallituksen merkittävimpiä jäseniä noin vuodesta 1571. Hän kääntyi katoliseksi, ja hänet aateloitiin 1583. Hän toimi vuodesta 1593 Suomessa ja Ruotsissa Sigismundin hyväksi, mutta Kaarle-herttuan valloitettua Suomen hän pakeni ensin 1599 Viroon ja sieltä Puolaan.


title: Henrik Huggut

text: Huggut on toisinaan sekoitettu kuninkaan kansliassa työskennelleeseen Erik Matssoniin, eikä aikalaislähteistä aina selvästi ilmene kummasta on kysymys. Hän oli kotoisin Pernajasta ja oli Käkisalmen linnanpäällikkö.


title: Henrik Huggut

text: s. 64-80 ISSN 0781-5859


title: Kevätniemen saha

text: Kevätniemen saha on Lieksassa sijaitseva Vapo Timberin omistama sahalaitos joka tuottaa kuusisahatavaraa. Sahan vuosituotantokapasiteetti oli vuonna 2013 250 000 kuutiometriä ja sen palveluksessa oli noin 50 henkilöä.


title: Kevätniemen saha

text: Saha rakennettiin 1902–1903 ja sen ensimmäinen omistaja oli Pankakosken ja Kuokkastenkosken ruukit omistanut "Ab Kuokkastenkoski Järnverk" joka teki kuitenkin konkurssin kesällä 1903. Metsähallitus vuokrasi 1908 sahan Joensuu-Nurmes rautatierakennustyömaan tarvitseman puutavaran sahausta varten ja osti sitten sahan vuonna 1909. Saha tuhoutui tulipalossa joulukuussa 1910 ja uusi sahalaitos valmistui keväällä 1911. Sahatavaran vienti ulkomaille alkoi ensimmäisen maailmansodan jälkeen.


title: Kevätniemen saha

text: Vuonna 1932 saha siirtyi valtioenemmistöisen Veitsiluoto Oy:n omistukseen. Saha paloi uudelleen 1956 ja uusi saha rakennettiin 1958. Veitsiluoto myi sahan 1985 Vapo Oy:lle, sahan vuosituotantokapasiteetti oli Veitsiluodon omistajakaudella noussut 60 000 kuutiometristä 140 000 kuutiometriin. Vielä 1950-luvulla saha työllisti 350 työntekijää ja 50 toimihenkilöä sekä epäsuorasti puunhankinnassa 600–1000 metsätyömiestä ja 200–300 hevosta. Vuodesta 1963 alkaen sahalle alettiin tuoda puuta myös Venäjän Karjalasta ja tätä jatkui aina vuoten 1986 jolloin Lieksanjoen uitto loppui. Puun tuonti Venäjältä alkoi taas uudelleen 1994.


title: Kevätniemen saha

text: Kevätniemen sahaa on uudistettu useita kertoja, viimeksi 2000-luvun alussa jolloin valmistui uusi sahalinja.


title: Kevätniemen saha

text: Vapo Timber myi tammikuussa 2016 Kevätniemen ja Nurmeksen sahalaitokset Itävaltalaiselle Binderholz GmbH:lle, joka jatkaa sahausta molemmilla paikkakunnilla.


title: Nurmeksen saha

text: Nurmeksen saha on Nurmeksessa sijaitseva Vapo Timberin omistama sahalaitos joka tuottaa mäntysahatavaraa. Sahan vuosituotantokapasiteetti oli vuonna 2013 210 000 kuutiometriä ja sen palveluksessa oli noin 60 henkilöä.


title: Nurmeksen saha

text: Saha perustettiin vuonna 1921 ("Nurmeksen Saha Oy"). Nurmeksen sahaa on uudistettu 1990-luvun lopulla jolloin valmistui uusi sahalinja.


title: Chad Henne

text: Chad Steven Henne (s. 2. heinäkuuta 1985, Wyomissing, Pennsylvania) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa tällä hetkellä NFL-liigassa pelaavaa Jacksonville Jaguarsia, ja on ammattilaisurallaan pelannut myös Miami Dolphinsissa.


title: Chad Henne

text: Ennen NFL-uraansa Henne toimi Michiganin yliopiston joukkueen aloittavana pelinrakentajana neljän kauden ajan.


title: Anssi Honkanen

text: Anssi Honkanen on radiojuontaja. Hän on juontanut Radio Novan iltapäivää Niina Backmanin kanssa vuodesta 2016. Tätä ennen hän juonsi Herättäjät-nimistä aamuohjelmaa The Voice -kanavalla. Honkanen on juontanut Herättäjiä yhdessä Noora Hautakankaan ja Jani ”Tuottaja” Jääskeläisen kanssa. Honkanen juonsi aikaisemmin NRJ:llä Aamupojat-nimistä radio-ohjelmaa yhdessä Renne Korppilan kanssa. 2000-luvun alussa hän oli elektronista popmusiikkia esittävän Kaksio-yhtyeen kosketinsoittaja-DJ-tuottaja.


title: Luna (täsmennyssivu)

text: Luna voi tarkoittaa seuraavia asioita:


title: Luna (täsmennyssivu)

text: Luna-nimisiä henkilöitä:


title: Luna (täsmennyssivu)

text: Luna taiteilijanimenä:


title: Luna (täsmennyssivu)

text: Luna, kuvitteellisia henkilöitä:


title: Vaillant

text: Vaillant on kansainvälinen, perheomisteinen yritys, joka toimii talotekniikan alalla tuottaen lämmitys- ja ilmastointijärjestelmiä. Suomessa yrityksen tuotevalikoimaan kuuluu maalämpöpumput sekä erilaiset aurinkoenergiaa hyödyntävät järjestelmät. Yrityksen päämaja sijaitsee Remscheidissä, Saksassa.


title: Vaillant

text: Yrityksen tuotekehitys- ja tuotantolaitokset sijaitsevat seitsemässä viidessä Euroopan valtiossa sekä Turkissa ja Kiinassa. Kolme laitosta sijaitsee Saksassa, kaksi Slovakiassa sekä yksi Ranskassa, Englannissa, Turkissa, Espanjassa sekä Kiinassa.


title: Vaillant

text: Vaillantin historia ulottuu vuoteen 1874, jolloin yrityksen perustaja, kupariseppä Johann Vaillant ryhtyi pumppujen valmistajaksi. Vuonna 1894 Vaillant patentoi suljetun kaasulämpökattilan, jonka avulla vettä pystyttiin lämmittämään turvallisesti, ilman että kaasunpoltosta syntyvät kaasut sekoittuivat veteen. Vuonna 1924 Vaillant kehitti uudenlaisen lämmitysjärjestelmän rakennuksiin. Sen avulla rakennuksessa saattoi olla vain yksi keskuslämmitysyksikkö, josta lämpöä johdettiin asunnoissa sijaitsevien lämpöpattereiden kautta ilmaan. Tätä ennen asunnoissa oli asuntokohtaiset lämmitysjärjestelmät. Vuonna 2006 Vaillant aloitti toiminnan lämpöpumppujen parissa perustamalla tuotteille oman tuotantolinjan. Aurinkolämmitysjärjestelmät tulivat yrityksen toimintaan mukaan vuonna 2008.


title: Vaillant

text: Vaillantin ydinliiketoimintaan kuuluvat seinäripusteiset tai lattia-asennettavat lauhdutustekniikkaan perustuvat lämmityslaitteet, aurinkolämpöjärjestelmät veden lämmitykseen ja tukemaan lämmitystä, lämpöpumpputekniikka, matalaenergiatalojen ilmanvaihtojärjestelmät, säätötekniikka, kaasu- ja sähkölämmitteiset vesivaraajat, ilmastointilaitteet, lämpöpatterit ja näihin liittyvät palvelut. Suurin osa Vaillantin tuotevalmistuksen liikevaihdosta kertyy tehokkaan ja vihreän teknologian tuotteista.


title: Livingstone (Sambia)

text: Livingstone on kaupunki Sambiassa. Siellä on asukkaita n. 136 000. Victorian putoukset ovat kaupungin eräs nähtävyys.


title: Kukkamessut

text: Kukkamessut on Uudessakaupungissa toukokuussa järjestettävä on puutarha-alan messu- ja festivaalitapahtuma. Myynnissä on muun muassa kukkia ja taimia sekä käsityötuotteita.


title: Kukkamessut

text:
Kukkamessujen ohjelmassa on asiantuntijoiden tietoiskuja, erilaisia kilpailuja ja omaa ohjelmaa lapsille. Näytteilleasettajien ja myyjien yhteismäärä on yli 100.
Vuonna 2013 messut järjestettiin 25.-26.5.2013.


title: Tyhjän tuolin tekniikka

text: Tyhjän tuolin tekniikka () on kognitiivisessa psykoterapiassa ja gestalt- eli hahmoterapiassa käytettävä menetelmä, jossa asiakas juttelee tyhjälle tuolille, ikään kuin hänen sanojensa kohde istuisi siinä.


title: Tyhjän tuolin tekniikka

text: Kohde voi olla jonkun muun ihmisen sijasta myös puhuja itse tai jopa silkka abstraktio, kuten jokin ihmissuhde tai kipu. Asiakas vaihtelee roolia itsensä ja kohteensa välillä, eli hän esittää ikään kuin keskustelunsa molempia osapuolia. Tekniikan kehitti hahmoterapian pioneeri Fritz Perls.


title: Nilan

text: Nilan on tanskalainen yritys, joka toimii talotekniikan alalla tuottaen lämmöntalteenottoon perustuvia lämmitys- ja ilmanvaihtojärjestelmiä. Yrityksen päätuotteet ovat erilaiset poistoilmalämpöpumput.


title: Nilan

text: Yritys perustettiin vuonna 1974 Vejlen kaupungissa Tanskassa. Seuraavana vuonna Nilan toi markkinoille ilmasta veteen -lämpöpumpun. Yrityksen toiminta kasvoi 1980, jolloin yritys laajeni Suomeen, Itävaltaan, Kanadaan ja Yhdysvaltoihin. Nykyään yritys toimii ympäri Eurooppaa.


title: Nilan

text: Nilan-tuotteiden maahantuoja Suomessa on Nilan Suomi Oy.


title: Nilan

text: Vuonna 2010 Nilan sai Compact P -poistoilmalämpöpumpulle saksalaisen Passivhaus-instituutin passiivitaloihin tarkoitetun passiivitalosertifikaatin.


title: Pikkulehtikatsura

text: Pikkulehtikatsura ("Cercidiphyllum japonicum") on katsuroiden sukuun kuuluva kesävihanta puuvartinen kasvi, jota esiintyy suurimmassa osassa Japania sekä Keski-Kiinassa. Sitä viljellään koristekasvina muissa maissa.


title: Pikkulehtikatsura

text: Pikkulehtikatsura kasvaa pieneksi puuksi tai isoksi pensaaksi, korkeudeltaan viidestä kahdeksaan metriä. Latvuksen nuoret versot kasvavat yläviistoon ja ovat punaisia, vanhat oksat harmaita. Lehdet ovat kolmesta seitsemään senttimetriä pitkiä, lähes pyöreitä. Ne tuoksuvat syksyllä varistessaan piparkakulle. Pikkulehtikatsuran kukat ovat hyvin pienet ja kasvavat ennen lehtiä. Kaksikotisella lajilla hede- ja emikukat kasvavat eri yksilöissä.


title: Kreikka kesäolympialaisissa 2012

text: Kreikka osallistui Lontoon kesäolympialaisiin 2012 103 urheilijan joukkueella. Maa saavutti kisoista kaksi pronssista mitalia judosta ja soudusta. Maan lippua avajaisissa kantoi Alexandros Nikolaidis ja päättäjäisissä Spyridon Gianniotis.


title: Luettelo yleisluistelun Suomen-mestareista

text: Pikaluistelun Suomen-mestaruuksista on kilpailtu vuodesta 1897 lähtien vuosittain muutamia lähinnä sota-ajan poikkeuksia lukuun ottamatta. Naiset ovat kilpailleet vuodesta 1933 lähtien. Alusta alkaen on ratkaistu ns. yleismestaruus. Alkujaan mestaruuteen vaadittiin vähintään kaksi matkavoittoa. Nykyisin mestaruus ratkeaa neljän matkan yhteispisteillä, eikä yhtään matkavoittoa välttämättä tarvita. Matkamestaruuksia on jaettu miehille vuodesta 1932 ja naisille vuodesta 1962 lähtien.


text: Suomen Luisteluliitto perustettiin 1908, sitä aiemmin mestaruuskilpailujen järjestäjinä olivat seurat.


text: Luettelo sisältää Yleisluistelun Suomen-mestaruuskilpailujen yhteydessä ratkaistut matkamestaruudet.


text:
Miehet
Miesten matkamestaruudet 1967-1970 ratkaistiin erillisessä kilpailussa, jonka jälkeen matkamestaruuksien jakamisesta luovuttiin aina talveen 1995-1996 saakka.


text: Naiset


text: Vuoden 1970 naisten matkamestaruuksista järjestettiin erillinen kilpailu, jonka jälkeen matkamestaruuksien jakamisesta luovuttiin talveen 1995-1996 saakka.


title: Kun mies unelmoi (albumi)

text: Kun mies unelmoi on kitaristi Costello Hautamäen uran kolmas sooloalbumi. Albumi ilmestyi 8. maaliskuuta 2013 kansainvälisenä naistenpäivänä.


title: Kun mies unelmoi (albumi)

text: Albumin ensimmäinen singlejulkaisu "Aurinko valvoo" ilmestyi digitaalisena julkaisuna 16. toukokuuta 2012, ja se nousi Iskelmän listalla korkeimmillaan toiselle sijalle ollen kesän 2012 suurimpia radiohittejä. Digitaalisen julkaisun ohella "Aurinko valvoo" ilmestyi myös CD-singlenä 27. kesäkuuta. 2. marraskuuta ilmestyneellä kakkossinglellä "Matka tuntemattomaan" Costello osallistui myös "Syksyn säveleen", Albumin kolmas single, "Pintakiilto" ilmestyi digitaalisesti 15. helmikuuta 2013.


title: Yrjö Hukkinen

text: Yrjö Armas Hukkinen (14. toukokuuta 1886 Kuhmoinen – 30. joulukuuta 1946 Helsingin maalaiskunta) oli suomalainen maataloustieteilijä, maatalous- ja metsätieteiden tohtori 1936. Hän oli Maatalouskoelaitoksen tuhoeläinosaston johtaja ja professori 1937–1946. Hän tutki muun muassa ripsiäisiä.


title: Yrjö Hukkinen

text: Yrjö Hukkisen veli oli toimittaja Eino I. Hukkinen.


title: Frans Emil Humble

text: Frans Emil Humble (22. elokuuta 1833 Pietarsaari – 1886) oli suomalainen lahjoittaja. Hän oli Tervakosken tehtaan isännöitsijä. Puolisonsa Mathilda Johanna Humblen (o.s. Brander, 1835–1907) kanssa hän testamenttisi huomattavan summan Helsingin yliopiston lääketieteelliselle tiedekunnalle stipendi- ja palkintorahastoksi. Hän sai kunnallisneuvoksen arvonimen 1881.


title: Frans Emil Humble

text: Humble meni Tervakosken palvelukseen 1856 oltuaan sitä ennen kauppapalvelijana Pietarsaaressa, Kokkolassa, Oulussa, Turussa ja Helsingissä. Sittemmin hänestä tuli tehtaan johtaja, ja tässä tehtävässä hän oli kuolemaansa saakka.


title: Lacrimae Mundi

text: Lacrimae Mundi on suomalaisen dark metal -yhtyeen Evemasterin ensimmäinen studioalbumi. Se on julkaistu vuonna 1999 levymerkillä KTOK Records.


title: Lacrimae Mundi

text: Albumi menestyi hyvin, ja puolalainen AMP Records julkaisi siitä uusintapainoksen vuonna 1999.


title: Hunsalan rautatieasema

text: Hunsala on entinen rautatieasema Hyvinkään-Karkkilan kapearaiteisella yksityisradalla Hunsalan kylässä Lopella, 9 kilometriä Karkkilasta.


title: Hunsalan rautatieasema

text: Asemarakennuksen on suunnitellut Hilding Ekelund vuonna 1923 Ekelund on suunnitellut aseman laiturikatokseen Italian-matkallaan Taorminan rautatieasemasta kopioimansa baldakiinireunuksen. Rakennus on nykyisin yksityisomistuksessa.


title: Wither

text: Wither on suomalaisen dark metal -yhtyeen Evemasterin toinen studioalbumi. Se on julkaistu vuonna 2003 levymerkillä Low Frequency Records.


title: Wither

text: Albumin musiikki on edeltäjäänsä verrattuna melodisempi sekä on sisältää musiikillisesti raskaampia osuuksia.


title: 700th Anniversary Stadium

text: 700th Anniversary Stadium (thaiksi สนามกีฬาสมโภชเชียงใหม่ 700 ปี) on Thaimaassa Chiang Main kaupungissa sijaitseva jalkapallo- ja yleisurheilustadion.


title: 700th Anniversary Stadium

text: Se rakennettiin Chiang Maissa vuonna 1995 järjestettyjä Kaakkois-Aasian kisoja varten. Kolme vuotta myöhemmin stadionilla pelattiin Bangkokissa pidettyjen Aasian kisojen jalkapallo-otteluita. Vuonna 2004 se oli yksi jalkapallon naisten alle 20-vuotiaiden MM-kisojen näyttämöistä.


title: 700th Anniversary Stadium

text: 700th Anniversary Stadium on saanut nimensa vuonna 1296 perustelun Chiang Main kaupungin 700-vuotisjuhlien kunniaksi. Stadionilla on luonnonnurmi ja sen pääkatsomossa on 4 500 katettua istumapaikkaa. Muut katsomonosat ovat avokatsomoita, joissa ei ole erillisiä istuimia.


title: 700th Anniversary Stadium

text: Nykyään 700th Anniversary Stadium toimii kahden paikallisen jalkapalloseuran kotikenttänä. Vuonna 2013 stadionilla järjestetään myös perinteinen jalkapallon maajoukkueturnaus King's Cup.


title: MMIV Lacrimae Mundi

text: MMIV Lacrimae Mundi on suomalaisen dark metal -yhtyeen Evemasterin kolmas studioalbumi. Albumi on uudelleennauhoitettu versio yhtyeen esikoisalbumista, Lacrimae Mundista.


title: III (Evemasterin albumi)

text: III on suomalaisen dark metal -yhtyeen Evemasterin neljäs studioalbumi. Se on julkaistu vuonna 2010 levymerkillä Supernova Records.


title: Percy Harvin

text: William Percival ”Percy” Harvin, III (s. 28. toukokuuta 1988 Chesapeake, Virginia) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän pelaa tällä hetkellä NFL-liigan Buffalo Billsissä.


title: Percy Harvin

text: Harvin voitti Seattle Seahawksin kanssa Super Bowlin (47.) vuonna 2014. Harvin teki erittäin tärkeän touchdownin toisen jakson alussa.


title: Percy Harvin

text: Floridan yliopiston joukkueessa yliopistojalkapalloa pelannut, ja kahdesti yliopistomestaruuden voittanut Harvin oli NFL:n varaustilaisuuden ykköskierroksen varaus vuonna 2009. Tulokaskaudellaan NFL:ssä hänet palkittiin vuoden hyökkäävänä tulokkaana, ja valittiin myös NFC-konferenssin joukkueeseen NFL:n tähdistöotteluun Pro Bowliin.


title: Ragnar Hyltén-Cavallius

text: Ragnar Gösta Hyltén-Cavallius (27. marraskuuta 1885 Tukholma, Ruotsi – 15. lokakuuta 1970 Tukholma, Ruotsi) oli ruotsalainen näyttelijä ja ohjaaja. Hän oli koulutukseltaan lakitieteen kandidaatti. Hän oli näyttelijänä Helsingin Ruotsalaisessa teatterissa 1916–1920. Vuosina 1920–1928 hän toimi lähinnä elokuva-alalla ja vuosina 1928–1952 hän oli Tukholman kuninkaallisen teatterin ohjaaja.


title: Ragnar Hyltén-Cavallius

text: Hänen isoisänsä oli kansatieteilijä Gunnar Hyltén-Cavallius


title: True North

text: True North on kalifornialaisen punk rock -yhtyeen Bad Religionin kuudestoista studioalbumi. Se julkaistiin 22. tammikuuta 2013 levymerkillä Epitaph Records.


title: True North

text: Yhtyeen konsertissa En Vivo -festivaalissa Espanjassa syyskuussa 2012 Graffin kertoi, että albumi julkaistaisiin jouluun mennessä, mitä ei kuitenkaan tapahtunut.


title: Ruotsi kesäolympialaisissa 2000

text: Ruotsi osallistui Sydneyn kesäolympialaisiin 2000 150 urheilijan joukkueella. Maa saavutti urheilulajeissa 12 mitalia, joista neljä oli kultaisia, viisi hopeisia ja kolme pronssisia.


title: Viljo Hytönen

text: Viljo Hytönen (15. lokakuuta 1879 Juva – 1937) oli suomalainen raittiusaatteen edistäjä ja filosofian tohtori.


title: Viljo Hytönen

text: Hytösen vanhemmat olivat maanviljelijä Kalle Hytönen ja Kristiina Putkonen. Hän pääsi ylioppilaaksi 1901 ja valmistui filosofan kandidaatksi 1907 ja filosofian lisensiaatksi 1913. Hytönen väitteli tohtoriksi 1913, väitöskirjan aiheena oli Suomen valtion paloviinapolitiikka vuosina 1826-1866.


title: Viljo Hytönen

text: Hytönen toimi Kylväjä-lehden toimittajana 1904–1907 ja Raittiuden ystävien sihteerinä 1911–1915. Hän oli sosiaalihallituksen 1. aktuaari vuodesta 1919 ja toimi 1920–1937 köyhäinhoidon ylitarkastajana.


title: Viljo Hytönen

text: Hytönen oli Kotimaisen työn liiton johtokunnan puheenjohtajana 1918 ja Raittiuden ystävien keskushallituksen puheenjohtajana 1918.


title: Meksiko kesäolympialaisissa 2000

text: Meksiko osallistui Sydneyn kesäolympialaisiin 2000 78 urheilijan joukkueella. Maa saavutti urheilulajeissa kuusi mitalia, joista yksi oli kultainen, kaksi hopeista ja kolme pronssisia.


title: Tšekki kesäolympialaisissa 2000

text: Tšekki osallistui Sydneyn kesäolympialaisiin 2000 119 urheilijan joukkueella. Maa saavutti urheilulajeissa kahdeksan mitalia, joista kaksi oli kultaista, kolme hopeista ja kolme pronssista.


title: Etelämeren laulu

text: Etelämeren laulu tarkoittaa seuraavia asioita:


title: Tšekki talviolympialaisissa 2006

text: Tšekki osallistui Torinon talviolympialaisiin 2006 83 urheilijan joukkueella. Maa saavutti urheilulajeissa neljä mitalia, joista yksi oli kultainen, kaksi hopeista ja yksi pronssi.


title: Diffuusi vasta-aurinkokaari

text: Diffuusi vasta-aurinkokaari (myös Greenlerin vasta-aurinkokaari) on harvinainen halomuoto. Se yleensä näkyy vasta-aurinkopisteestä lähtevänä viuhkana, ristinä, pilarina tai vain vasta-aurinkona.


title: Diffuusi vasta-aurinkokaari

text: Diffusi vasta-aurinkokaari syntyy useista valon kuluista pylväsasentoisissa jääkiteissä, eli kiteissä, joiden pääakseli on vaakatasossa. Valon pääasiallisten kahden reitin mukaan halo jaetaan kahteen osamuotoon, diffuusi-A:han ja B:hen eli Greenlerin ja Tränklen vasta-aurinkokaareen. Aina yhtä aikaa taivaalla näkyvien kaarten erottaminen toisistaan on mahdotonta useilla auringon korkeuksilla, mutta niiden ulkomuoto eroaa toisistaan, vaikka ne ovatkin päällekkäin.


title: Diffuusi vasta-aurinkokaari

text: Diffuusin vasta-aurinkokaaren voi yläpilvissä havaita Suomessa keskimäärin noin kerran kymmenessä vuodessa, lumitykkien jääsumuissa useamminkin. Havaitsemisen mahdollisuudesta kertovat kirkkaat 22 ja 46 asteen sivuavat kaaret, jotka muodostuvat samoista jääkiteistä.


title: Diffuusi vasta-aurinkokaari

text: Ilmiön esittelivät uusien simulaatioiden perusteella vuonna 1987 Robert Greenler ja Eberhard Tränkle. Havaintoja vasta-aurinkopisteen kaarista ja pilareista oli tehty jo aiemmin, ja ne saivat selityksen tästä ilmiöstä.


title: Ninnuam

text: Ninnuam on ruotsalainen black/death metal -yhtye, joka on perustettu vuonna 2001 Katrineholmissa.


title: Ninnuam

text: Yhtye on julkaissut yhden pitkäsoiton vuonna 2004, minkä jälkeen se on ollut ilman levy-yhtiötä. Yhtyeen viimeisin julkaisu vuonna 2011 julkaistu omakustanteinen promo-single. Yhtye tunnettiin aiemmin nimellä yXa.


title: Process of Life Separation

text: Process of Life Separation on ruotsalaisen metalliyhtyeen Ninnuamin ensimmäinen studioalbumi. Se on julkaistu vuonna 2004 levymerkillä Low Frequency Records.


title: Into the Unknown

text: Into the Unknown voi tarkoittaa seuraavia:


title: Sveitsi talviolympialaisissa 2010

text: Sveitsi osallistui Vancouverin talviolympialaisiin 2010 146 urheilijan joukkueella. Maa saavutti urheilulajeissa yhdeksän mitalia, joista kuusi oli kultaista ja kolme pronssisia.


title: Valde Hyvönen

text: Aleksi Valde Hyvönen (1. joulukuuta 1890 Laukaa – 2. lokakuuta 1955 Helsinki) oli suomalainen maanviljelysneuvos, Osuuskassojen Keskus Oy:n pääjohtaja.


title: Valde Hyvönen

text: Valde Hyvösen vanhemmat olivat maanviljelijä Oskari Hyvönen ja Matilda Koski ja puoliso vuodesta 1917 Henrika Jalkanen. Hyvönen tuli ylioppilaaksi 1910 Jyväskylän lyseosta ja sai filosofian maisterin arvon 1917, valmistuttuaan filosofian kandidaatiksi 1915. SOK:n palveluksessa Hyvönen oli 1916–1921, Pellervo-seuran kirjallisena sihteerinä ja "Suomen Osuustoimintalehden" toimitussihteerinä hän työskenteli 1922-1923. Hyvönen oli Osuuskassojen Keskuslainarahasto Oy:n apulaisjohtaja 1923–1925, johtaja 1925–1937, (myöhemmin Osuuskassojen Keskus Oy:n) pääjohtaja ja Osuuskassojen Keskusliiton toimitusjohtaja vuodesta 1947 sekä Maakiinteistöpankin toimitusjohtaja vuodesta 1942. Hyvönen sai maanviljelysneuvoksen arvon 1949.


title: Valde Hyvönen

text: Hyvönen julkaisi kaksi osuuskassatoiminnan historiaa käsittelevää teosta:


title: Erik Hägglund

text: Erik Karl Mauritz Hägglund (1887–1959) oli ruotsalainen kemisti, Åbo akademin professori.


title: Erik Hägglund

text: Hägglund oli Åbo akademin professori vuosina 1920–1930, sitten Tukholman teknillisen korkeakoulun professori 1930–1953. Hänet promovoitiin Åbo akademin kunniatohtoriksi 1953. Hän tutki sulfiittiselluloosan keiton kemiaa, puun sokeroimista ja ligniinin rakennetta.


title: Saivon lapsi

text: Saivon Lapsi on suomalaisen sinfonisen death metalin yhtyeen Eternal Tears of Sorrow'n seitsemäs studioalbumi, joka julkaistiin 22. helmikuuta 2013. Albumi nousi Suomen virallisen listan sijalle 13.


title: Saivon lapsi

text: Kappaleesta "Swan Saivo" julkaistiin single ja musiikkivideo ennen varsinaisen albumin julkaisua.


title: Tšekki kesäolympialaisissa 2008

text: Tšekki osallistui Pekingin kesäolympialaisiin 2008 134 urheilijan joukkueella. Maa saavutti urheilulajeissa kuusi mitalia, joista kolme oli kultaista ja kolme hopeista.


title: Tšekki kesäolympialaisissa 2004

text: Tšekki osallistui Ateenan kesäolympialaisiin 2004 142 urheilijan joukkueella. Maa saavutti urheilulajeissa yhdeksän mitalia, joista yksi oli kultainen, kolme hopeista ja viisi pronssista.


title: Pakilan seurakunta

text: Pakilan seurakunta on Helsingin Pakilassa sijaitseva seurakunta, joka kuuluu Malmin rovastikuntaan ja Helsingin hiippakuntaan. Seurakunnan Jumalanpalveluselämä sekä kirkkoherranvirasto sijaitsevat Helsingin Länsi-Pakilassa sijaitsevassa Hyvän Paimenen kirkossa. Kirkkorakennuksessa järjestetään myös valtaosa seurakunnan muusta toiminnasta, kuten kerhotoiminnasta. Seurakunnalla on kerhohuone Välitalontiellä. Seurakunnan naapuriseurakuntia Helsingin seurakuntayhtymän alueella ovat Kannelmäen seurakunta, Malmin seurakunta ja Oulunkylän seurakunta. Seurakunnan kirkkoherrana toimii Leo Norja.


title: Konrad Hällstén

text: Konrad Gabriel Hällstén (18. elokuuta 1835 Paltamo – 10. toukokuuta 1913 Helsinki) oli suomalainen fysiologi, valtioneuvoksen arvon hän sai 1899. Hän oli Helsingin yliopiston anatomian ja fysiologian professori 1874–1882, fysiologian professori 1882–1899. Hän tutki hermo- ja lihasfysiologiaa sekä keskushermoston ja silmän fysiologiaa.


title: Daniel Decatur Emmett

text: Daniel Decatur ”Dan” Emmett (29. lokakuuta 1815 Mount Vernon – 28. kesäkuuta 1904 Mount Vernon) oli yhdysvaltalainen lauluntekijä ja minstrel show -esiintyjä. Hänen tunnetuin teoksensa on Yhdysvaltojen Etelävaltioiden epävirallisena kansallislauluna tunnettu ”Dixie”.


title: Daniel Decatur Emmett

text: Emmett opetteli nuorena soittamaan viulua ja työskenteli isänsä sepänpajassa 17-vuotiaaksi asti. Hän värväytyi armeijaan ja palveli siellä vuoteen 1835 asti. Lopulta hänet erotettiin, kun kävi ilmi, että hän oli ilmoittanut ikänsä väärin voidakseen värväytyä alaikäisenä.


title: Daniel Decatur Emmett

text: Vuonna 1835 Emmett liittyi Cincinnatissa Oscar Brownin johtamaan sirkukseen banjon- ja viulunsoittajaksi. Vuonna 1842 hän perusti New Yorkissa oman minstrel-ryhmänsä Frank Brownin, William Whitlockin ja Richard Pelhamin kanssa. Virginia Minstrels -niminen ryhmä saavutti suosiota New Yorkissa ja Bostonissa ja teki vuonna 1844 kiertueen Englantiin. Esitys ei kuitenkaan menestynyt Englannissa, ja palattuaan Yhdysvaltoihin Emmett hajotti Virginia Minstrelsin ja liittyi Dan Bryantin minstrel-ryhmään New Yorkissa.


title: Daniel Decatur Emmett

text: Emmettin vuonna 1859 säveltämä ja sanoittama laulu ”I Wish I Was in Dixie’s Land” (usein pelkkä ”Dixie”) muodostui Yhdysvaltain sisällissodan aikana Etelävaltioiden epäviralliseksi tunnuslauluksi. Sitä käytettiin presidentinvaalissa kampanjalauluna Abraham Lincolnin ehdokkuutta vastaan ja kenraali George Pickett soitatti sitä Etelävaltioiden hyökkäyksen aikana Gettysburgin taistelussa. Sodan jälkeen presidentti Lincoln käytti sitä itse yrittäen edistää sisällissodan jälkeistä kansan yhdentymistä. Kappale tunnettiin ympäri Yhdysvaltoja ja sen nuotteja myytiin miljoonia kappaleita. Emmett oli kuitenkin myynyt kappaleen tekijänoikeudet kustantajalleen 500 dollarilla eikä päässyt rikastumaan sävellyksensä suosiosta.


title: Daniel Decatur Emmett

text: Yhteensä Emmett sävelsi noin 100 laulua uransa aikana. 1860- ja 1870-luvun aikana hänen suosionsa oli laskusuunnassa minstrel-tyylin menettäessä suosiotaan. Vuonna 1878 Emmett muutti takaisin kotikaupunkiinsa Mount Vernoniin ja osallistui yhä vähemmän musiikin tekemiseen. Hän teki viimeinen kiertueensa Al G. Fieldsin minstrel-ryhmän kanssa vuonna 1895. Emmett kuoli kesäkuussa 1904 Mount Vernonissa.


title: Daniel Decatur Emmett

text: Vuonna 1943 julkaistiin Dan Emmettin elämästä kertova elokuva "Dixie", jonka pääosaa näytteli Bing Crosby. Vuonna 1970 Emmett valittiin populaarimusiikin lauluntekijöiden kunniagalleriaan Songwriters Hall of Fameen. Hänen muistokseen järjestetään Mount Vernonissa jokavuotinen musiikkitapahtuma Dan Emmett Music & Arts Festival.


title: Park City

text: Park City tarkoittaa:


title: Paddy Considine

text: Patrick George ”Paddy” Considine [konsidain] (s. 5. syyskuuta 1973 Burton upon Trent, Staffordshire, Englanti) on brittiläinen näyttelijä, muusikko ja elokuvaohjaaja, joka aloitti uransa vuosituhannen vaihteessa. Hän on usein esittänyt synkkiä ja moraalisesti haastavia rooleja.


title: Paddy Considine

text: Considine syntyi Keski-Englannissa Staffordshiressa. Hän ryhtyi opiskelemaan näyttämötaidetta Burton Collegessa mutta ei suorittanut loppututkintoa. Opiskeluaikanaan hän tutustui Shane Meadowsiin, jonka kanssa hän on tehnyt usein yhteistyötä.


title: Paddy Considine

text: Vuonna 1994 Considine siirtyi Brightonin yliopistoon opiskelemaan valokuvausta. Valmistumisensa jälkeen hän esiintyi Meadowsin elokuvissa. Roolit toivat hänelle kuuluisuutta ja uusia työtilaisuuksia: Michael Winterbottomin "24 Hour Party People" (2002) ja Jim Sheridanin "In America" (2003). Vuonna 2004 hänen roolinsa Meadowsin elokuvassa "Dead Man’s Shoes" sai Britanniassa "Empire"-lehden palkinnon vuoden parhaana näyttelijäsuorituksena. "Cinderella Man" (2005) ja "Medusan sinetti" (2007) kuuluivat hänen ensimmäisiin suuren budjetin elokuviinsa.


title: Paddy Considine

text: Näyttelijäntyön ohella Considine on myös käsikirjoittanut ja ohjannut elokuvia sekä esiintynyt musiikkivideoissa. Hänen ohjaamansa lyhytelokuva "Dog Altogether" (2007) sai lukuisia palkintoja; myös ensimmäinen pitkä näytelmäelokuva "Tyrannosaur" (2011) sai useita palkintoja. Vuonna 2017 hän ohjasi nyrkkeilydraaman "Journeyman", jossa hän esitti pääosaa.


title: Paddy Considine

text: Meadowsin kanssa Considine perusti rock-yhtyeen She Talks to Angels.


title: Paddy Considine

text: Considinen puoliso on Shelley Considine, ja perheessä on kolme lasta.


title: Hällström

text: Hällström, af Hällström tai Hellström on muun muassa seuraavien henkilöiden sukunimi:


title: Mega (täsmennyssivu)

text: Mega voi tarkoittaa seuraavia asioita:


title: Jo Yong-suk

text: Jo Yong-suk (s. 5. syyskuuta 1988) on pohjoiskorealainen ampuja. Hän sijoittui vuoden 2008 kesäolympialaisissa Pekingissä 15. sijalle naisten 10 metrin ilmapistoolissa ja kuudenneksi 25 metrin urheilupistoolissa. Vuoden 2012 kesäolympialaisissa Lontoossa Jo jäi kymmenennelle sijalle 10 metrin ilmapistoolissa ja seitsemänneksi 25 metrin urheilupistoolissa.


title: Jo Yong-suk

text: Aasian kisoissa 2010 Jo voitti kultaa 25 metrin pistoolissa ja sai lisäksi pronssia 10 metrin ilmapistoolissa.


title: Jo Yong-suk

text: Jo aloitti kilpailemisen vuonna 2007. Hän on lähtöisin Sariwŏnin kaupungista, mutta asuu Pjongjangssa. Hänen valmentajansa on Ri Yong-nam.


title: Illarion Prjanišnikov

text: Illarion Mihailovitš Prjanišnikov (; 1. huhtikuuta 1840 Timašovon kylä, nyk. Kalugan alue – 24. maaliskuuta 1894 Moskova) oli venäläinen taidemaalari, yksi Vaeltajien perustajista.


title: Illarion Prjanišnikov

text: Illarion Prjanišnikov syntyi Timašovon kylässä (nykyään Kalugan alueella) kauppiasperheeseen. Vuosina 1856–1866 hän opiskeli Moskovan maalaus-, veisto- ja rakennustaiteen opistossa Jevgraf Sorokinin ja Sergei Zarjankon johdolla.


title: Illarion Prjanišnikov

text: Vuonna 1870 Prjanišnikov sai ensimmäisen luokan taiteilijan arvon. Vuodesta 1873 aina kuolemaansa asti hän opetti Moskovan maalaus-, veisto- ja rakennustaiteen opistossa ja hänen oppilaitaan olivat muun muassa Konstantin Korovin, Vitold Bjalynitski-Birulja, Mihail Nesterov, Abram Arhipov, Vasili Bakšejev ja Nikolai Kasatkin.


title: Illarion Prjanišnikov

text: Hän oli alusta alkaen Vaeltajien jäsen ja sen toisesta näyttelystä alkaen yksi sen johtajista. Vaikka Prjanišnikov asuikin pääasiassa Moskovassa, hän kuitenkin kävi usein Venäjän pohjoisosissa tekemässä luonnoksia. Hän osallistui Moskovan Kristus Vapahtajan katedraalin koristelemiseen.


title: Illarion Prjanišnikov

text: Prjanišnikov kuoli Moskovassa, jossa sijaitsee hänelle nimetty katu.


title: Mamie Smith

text: Mamie Smith o.s. Robinson (26. toukokuuta 1883 Cincinnati, Ohio – 30. lokakuuta 1946 New York) oli amerikkalainen laulaja. Hän esitti monenlaista musiikkia vaudeville-esityksissä sekä jazzia ja bluesia. Smithin ääni sopi parhaiten kabaree- ja vaudeville-esityksiin. Hän ei teknisesti ollut puhtaasti blues-laulaja mutta hänestä kuitenkin tuli ensimmäinen afroamerikkalainen laulaja, joka levytti blueskappaleita.


title: Mamie Smith

text: Mamie Robinson syntyi Cincinnatissa Ohiossa. Hänen nuoruudestaan ei tiedetä paljoa, mutta hän aloitti jo nuorena uransa vaudeville-esityksissä. 10-vuotiaana hän lähti kotoaan ja liittyi tanssijaksi Four Dancing Mitchells -nimisen seurueen revyyseen. Four Dancing Mitchells liittyi 1890-luvulla osaksi suurempaa kiertävää seuruetta nimeltä Smart Set Company, jota johtivat Salem Tutt-Whitney ja Homer Tutt. Myös teini-ikäinen Smith jatkoi tanssijana seurueen näytöksissä. Hän jatkoi esiintymistä seurueessa siihen asti, kunnes asettui New Yorkiin. Kiertue-elämän aikana hän jossain vaiheessa pääsi kokeilemaan myös laulamista. Sittemmin laulamisesta tuli hänen päätyönsä.


title: Mamie Smith

text: Smithin nuoruusvuosina afroamerikkalaiset esiintyjät kohtasivat usein urallaan vaikeita esteitä ja jopa nöyryyttämistä valkoisen yhteisön taholta. Suoranainen rasismikaan ei ollut poikkeus. Smith ei siksi oppinutkaan esiintymistyön perusasioita kiertävän seurueen matkassa Yhdysvaltain etelävaltioissa, vaan pääasiassa esiintyessään vaudeville-esityksissä pohjoisvaltioiden tanssisaleissa.


title: Mamie Smith

text: Smith avioitui 1912 laulaja William ”Smitty” Smithin kanssa ja otti tämän sukunimen. Sittemmin levytysuransa päätyttyä hän avioitui uudelleen vielä kahdesti. Smart Set Company -seurue saapui vuonna 1913 esiintymään New Yorkin. Smith oli tässä vaiheessa saanut tarpeekseen kiertue-elämästä ja halusi asettua aloilleen. Mamie ja hänen aviomiehensä jäivät New Yorkiin ja asettuivat asumaan Harlemiin. Pian Mamie sai työtä laulajana yökerhoista. Hän työskenteli laulamisen ohessa tanssijana kabareessa sekä pianistina. Ensimmäistä maailmansotaa edeltävinä vuosina Smith lauloi useissa Harlemin yökerhoissa. Hän esiintyi muun muassa Baron Wilkinin omistamassa Little Savoy Clubissa sekä yökerhoissa nimeltä Leroy’s, Edmunds, Percy Brown’s ja Banks’ Place. Vuonna 1918 Smith esiintyi tähtiroolissa Perry Bradfordin tuottamassa musikaalissa "Made in Harlem", josta tuli hänen läpimurtonsa. Bradfordista tuli sittemmin Smithin manageri.


title: Mamie Smith

text: Smith teki ensimmäiset levytyksensä OKeh-levymerkille vuonna 1920. Levyllä häntä säestää Jazz Hounds -niminen kokoonpano, josta tuli muutaman vuoden ajaksi hänen vakituinen yhtyeensä. Yhtyeen oli koonnut hänen managerinsa. Ensimmäisen levytyssession aikaan Jazz Hounds -yhtyeessä soittivat Johnny Dunn (kornetti), Dope Andrews (pasuuna), Leroy Parker (viulu) ja Willie ”the Lion” Smith (piano). Alun perin levyttämään oli kaavailtu Sophie Tuckeria, mutta kun tälle tuli este, pääsi Smith levyttämään. Smith lauloi levylle tulkintansa managerinsa Perry Bradfordin säveltämistä kappaleista ”Crazy Blues” ja ”It’s Right Here for You”. Levystä tuli suuri menestys, ja sitä myytiin vajaassa vuodessa miljoona kappaletta. Kaiken kaikkiaan sitä myytiin yli kaksi miljoonaa kappaletta. Levytyssessio oli merkittävä, koska levyn menestys avasi ovia musiikkimaailmaan muillekin afroamerikkalaisille laulajattarille. Smith jatkoi levyttämistä OKeh-merkille, mutta teki levytyksiä myös Victorille.


title: Mamie Smith

text: Menestyslevyn ansiosta Smithistä tuli varakas. Hän teki vuosina 1920–1923 Jazz Hounds -kokoonpanon kanssa kiertueita ja useita levytyksiä. Jazz Houndsin kanssa esiintyi vuosien varrella monia merkittäviä ajan jazzmuusikoita. Yhtyeessä soittivat muun muassa klarinetisti Buster Bailey, kornetisti Johnny Dunn, trumpetisti Bubber Miley, pianisti Willie ”the Lion” Smith ja saksofonisti Coleman Hawkins. Smith oli kuullut nuoren Hawkinsin soittavan saksofonia teatteriorkesterissa jo vuonna 1921 ja pyytänyt tätä yhtyeeseensä, mutta Hawkins oli vasta 16-vuotias eikä saanut vanhemmiltaan lupaa. Seuraavana vuonna 1922 Hawkins kuitenkin sai luvan esiintyä Smithin kokoonpanossa.


title: Mamie Smith

text: Aluksi Jazz Hounds -yhtyettä johti kornetisti Dunn, mutta kun Smith eräällä kiertuematkalla kuuli Bubber Mileyn soittavan, hän erotti Dunnin ja palkkasi tämän tilalle orkesterin johtajaksi Mileyn. Miley soitti orkesterissa vuoteen 1923 asti.


title: Mamie Smith

text: Vuodesta 1923 alkaen Smith teki enenevässä määrin soololevytyksiä erilaisten kokoonpanojen säestämänä. Hän levytti levytti Ajax-merkille 1924. Nämä levytykset eivät menestyneet. Syyskuussa 1924 Smith teki muutamia levytyksiä The Choo Choo Jazzers -nimisen kokoonpanon kanssa. Kokoonpanossa soittivat Louis Metcalf (kornetti) ja Louis Hooper (piano). Seuraavan kerran hän levytti vasta 1926 Victor-levymerkille. Sen jälkeen hän teki levytyksiä OKeh-merkille 1929 ja 1931. Kaikki äänitykset hän teki New Yorkissa.


title: Mamie Smith

text: Smith jatkoi esiintymistä 1930-luvulla. Hän esiintyi muun muassa Andy Kirkin ja Fats Pichonin orkestereiden solistina. Levyttämisen hän sen sijaan lopetti jo 1931. Vuonna 1936 hän teki kiertueen Eurooppaan.


title: Mamie Smith

text: 1930-luvun lopussa ja 1940-luvun alussa Smith näytteli muutamissa elokuvissa. Viimeisinä vuosinaan hän eli köyhyydessä. Hän sairastui ja joutui sairaalaan 1944. Smith kuoli Harlemissa pitkäaikaiseen sairauteen 30. lokakuuta 1946. Hänet haudattiin Richmondiin Frederick Douglas Memorial Parkin hautausmaalle.)


title: Mamie Smith

text: Smithin kuolinpäivästä on jonkin verran kiistaa. Edellä mainitun päivän 30. lokakuuta ohella kuolinpäiväksi joissakin lähteissä on annettu myös 16. elokuuta 1946. Kolmannen tiedon mukaan kuolinpäivä olisi 16. syyskuuta 1946.


title: Mamie Smith

text: Smith oli ensimmäinen afroamerikkalainen blueslevytyksiä tehnyt laulaja. Smithin manageri Perry Bradford suositteli OKeh Recordsille, että levy-yhtiön kannatti päästää muitakin afroamerikkalaisia laulajia levyttämään. Mamie Smithin läpimurto auttoikin uran luomisessa muun muassa nuorta Bessie Smithiä (ei sukua Mamie Smithille). Alkuaikoina Smithin menestyksestä pääsivätkin etupäässä hyötymään afroamerikkalaiset naislaulajat, joita oli siirtynyt runsaasti etelävaltioista Yhdysvaltain suurkaupunkeihin. Myöhemmin myös mustat mieslaulajat saivat lisää työtarjouksia.


title: Mamie Smith

text: Smithillä oli voimakas ja kantava ääni, jossa feminiiniseen sointiin yhdistyi vaudevillessa tarvittavia ominaisuuksia ja bluesille tyypillisiä sävyjä. Mamie Smith vaikutti voimakkaasti 1920-luvun blues-tyyliin. Erityisesti hän vaikutti urbaaniin konserttisaleissa esitettävään blues-musiikkiin. Hän oli lisäksi malliesimerkki useille varhaisille blueslaulajille, ja lähes puolet 1920-luvun naislaulajista omaksuivatkin piirteitä hänen esiintymisestään tai tyylistään.


title: Mamie Smith

text: Smith ei pelkästään esittänyt musiikkia. Hän yhdisti esityksiinsä muun muassa trapetsilla taiteilua, erilaisia asuja ja koruja. Laulaja Victoria Spivey on eräässä haastattelussa kuvaillut Smithin olemusta seuraavasti: ”Kun neiti Smith käveli lavalle en voinut hengittää minuuttiin. Hän loi silmäyksiä yleisöön isoilla ja säkenöivillä silmillään. Hän hymyili ihanasti paljastaen valkoiset hampaansa ja hampaan kokoisen timantin. Sitten katsoin hänen pukuaan. Pelkkää kiiltoa...”


title: Mamie Smith

text: Smith oli monipuolinen esiintyjä. Laulamisen lisäksi hän esiintyi myös elokuvissa.


Valtion tieteellinen Itä-Karjalan toimikunta oli Suomen opetusministeriön vuonna 1941 perustama toimikunta. Sen tarkoituksena oli koordinoida ja hallita jatkosodan aikana valloitetussa Itä-Karjalassa tehtävää tieteellistä tutkimustyötä. Toimikunnan työtä leimasivat heimo- ja Suur-Suomi-aatteet, jotka myös yhdistivät ideologisesti sen jäseniä. Toimikunnassa vaikutti useita Suomen johtavia tutkijoita eri aloilta.


title: Valtion tieteellinen Itä-Karjalan toimikunta

text: Aloitteen Tieteellisen Itä-Karjalan toimikunnan perustamisesta teki Suomen Maantieteellinen Seura syyskuussa 1941. Toimikunta aloitti toimintansa 11. joulukuuta samana vuonna. Sen puheenjohtajaksi valittiin Helsingin Yliopiston rehtori Kaarlo Linkola. Hänen kuoltuaan seuraavana keväänä uudeksi puheenjohtajaksi nimitettiin geologi Väinö Auer. Toimikunta työskenteli läheisessä yhteistyössä Itä-Karjalan sotilashallinnon kanssa. Tutkijat joutuivat muun muassa jättämään tuloksistaan selonteon sotilashallinnolle ennen niiden julkistamista. Toimikunnan hankkeita toteuttivat myös stipendiaatit, joita kolmen vuoden aikana työskenteli Itä-Karjalassa yhteensä 125. Heistä 80 oli luonnontieteilijöitä, kansatieteilijöitä ja muita humanististen tieteiden edustajia oli 40.


text: Tieteellisen Itä-Karjalan toimikunnan tutkimustyön johtavana ajatuksena oli koko Karjalan liittäminen Suomeen. Sille haettiin oikeutusta muun muassa luonnontieteellisellä tutkimuksella, joka vahvisti Itä-Karjalan ja Suomen samankaltaisuutta. Itä-Karjalassa tehtyjen geologisten tutkimusten tarkoituksena oli miehitettyjen alueiden luonnonvarojen hyödyntäminen. Merkittävää työtä toimikunnassa tekivät geologien lisäksi erityisesti arkeologit ja kansatieteilijät sekä Karjalan rakennushistorian tutkijat. Toimikunnan hankkeet saivat huomattavia summia valtion rahoitusta sekä resursseja, ja niiden tuloksia julkaistiin vielä pitkään sodan päättymisen jälkeenkin.


title: Yleisluistelun Suomen-mestaruuskilpailut 2012

text: Suomen vuoden 2012 yleisluistelumestaruuksista kilpailtiin Helsingissä 10.-11.12.2011.


title: Fjodor Volkov

text: Fjodor Grigorjevitš Volkov (, 20. helmikuuta 1729 Kostroma – 15. huhtikuuta 1763 Moskova) oli venäläinen näyttelijä, joka tunnetaan Venäjän ensimmäisen ammattiteatterin perustajana. Kriitikko Vissarion Belinski on kutsunut häntä ”venäläisen teatterin isäksi”.


title: Fjodor Volkov

text: Fjodor Volkov syntyi kauppiasperheeseen. Isän kuoltua perhe muutti Jaroslavliin, jossa äiti meni uusiin naimisiin. Asuessaan Moskovassa vuosina 1741–1749 Volkov kiinnostui teatterista. Palattuaan Jaroslavliin hän perusti kotiteatterin, joka vuonna 1750 muuttui julkiseksi.


title: Fjodor Volkov

text: Keisarinna Elisabet kutsui vuonna 1752 Volkovin näyttelijäseurueen Pietariin, jossa he esittivät muun muassa Aleksandr Sumarokovin näytelmiä. Volkov määrättiin veljensä Grigorin kanssa maasotakouluun, jossa he opiskelivat kieliä, taideaineita ja osallistuivat kadettien teatteriesityksiin. Vuonna 1756 jaroslavlilaisen näyttelijäseurueen pohjalta muodostettiin Venäjän ensimmäinen ammattiteatteri. Sen repertuaari käsitti teatterin johtajana toimineen Sumarokovin näytelmiä, joissa Volkov esitti pääosia. Sumarokovin erottua virastaan vuonna 1761 Volkovista tuli teatterin johtaja.


title: Fjodor Volkov

text: Vuonna 1762 Volkov osallistui Katariina II:n valtaannousuun liittyneisiin tapahtumiin. Palkinnoksi hänelle myönnettiin aatelisarvo ja 700 maaorjaa. Tammi-helmikuun vaihteessa 1763 Volkov ohjasi Moskovassa uuden keisarinnan kruunajaisiin liittyneen suuren naamiaisjuhlan. Tarinan mukaan hänen ennenaikaisen kuolemansa syynä oli vilustuminen juhlan aikana.


title: Fjodor Volkov

text: Tiedot Volkovin kaunokirjallisesta ja käännöstoiminnasta ovat epämääräisiä ja kyseenalaisia. Varmuudella hänet tunnetaan vain kahden aikoinaan suositun laulun sanoittajana.


title: Fjodor Volkov

text: Jaroslavlin kaupunginteatteri nimettiin Volkovin mukaan vuonna 1911.


title: Elias Hänninen

text: Elias Hänninen (1771–1851) oli kangasniemeläisen lautamiehen poika, joka Suomen sodan aikaan nostatti maailmanlopun henkeä ja kirkon ja esivallan vastaisia mielialoja. Hän joutui vankilaan syytettynä Kangasniemen kirkon polttamisesta. Vapauduttuaan hän vietti kiertelevää elämää, kunnes rauhoituttuaan asettui Kangasniemelle. Häntä luonnehditaan 1700-luvun alun yltiöpietismin myöhäiseksi edustajaksi.


title: Aarne Härkönen

text: Aarne Valentin Härkönen (10. huhtikuuta 1900 Alavus – 19. lokakuuta 1964 Helsinki) oli Valmetin pääjohtaja, vuorineuvos, koulutukseltaan diplomi-insinööri. Hän oli vuosina 1940–1947 Oy Strömberg Ab:n Pitäjänmäen tehtaan johtaja, 1955–1957 Valmetin apulaispääjohtaja ja vuodesta 1958 yrityksen pääjohtaja. Vuorineuvoksen arvo hänelle myönnettiin 1959. Hän oli myös Suomen Ampujainliiton puheenjohtaja vuodesta 1960.


title: Leo Härkönen

text: Leo Härkönen (25. toukokuuta 1904 Impilahti – 21. joulukuuta 1978 Helsinki) oli suomalainen säveltäjä ja musiikkipedagogi.


title: Leo Härkönen

text: Härkösen vanhemmat olivat opettaja Jaakko Härkönen ja Martta Niikko ja puoliso vuodesta 1931 Heliä Usma (Nyman). Hän tuli ylioppilaaksi 1923 ja valmistui filosofian maisteriksi 1927. Helsingin konservatorion sävellysdiplomin Härkönen suoritti 1932 ja kasvatusopin laudaturin 1935. Härkönen toimi musiikin lehtorina eri seminaareissa, Raumalla 1927–1935, Sortavalassa 1935–1940, Heinolassa 1940–1941, Sortavalassa uudestaan 1942–1944 ja Raahessa vuodesta 1945. Heinolassa hän työskenteli uudelleen vuodesta 1953. Härkönen toimi Rauman Mieslaulajien johtajana 1930–1935 ja Sortavalan Mieslaulajien johtajana 1935–1940 ja 1942–1944. "Laatokan" musiikkikriitikko Roiha oli 1935–1940 ja 1942–1944.


title: Leo Härkönen

text: Härkönen sävelsi sinfonian, lyyrisen sarjan, viulu-, piano- ja vokaalimusiikkia ja julkaisi oppikirjan "Laulun johtamisesta" (1942). Hänen arkistonsa on talletettu Kansallisarkistoon. Härkösen sävellyksiään ovat muun muassa:


title: Leo Härkönen

text: Härkösen ennen vuotta 1940 tekemät sävellykset hävisivät Sortavalan evakuoinnissa.


title: Khuzdul

text: Khuzdul on yksi fantasiakirjailija J. R. R. Tolkienin kehittämistä keinotekoisista kielistä. Se on kääpiöiden salainen kieli. Se muistuttaa fonologialtaan ja morfologialtaan hepreaa ja muita seemiläisiä kieliä.


title: Khuzdul

text: Tolkien otti khuzduliin vaikutteita hepreasta, koska näki kääpiöissä samankaltaisuuksia keskiajan juutalaisten kanssa. Juutalaisten tavoin myös kääpiöt joutuivat lähtemään kotimaastaan ja elämään eristyksissä vaalien omaa kulttuuriaan. Lisäksi kukin kansa käytti omaa vanhaa kieltään.


title: Khuzdul

text: Tolkien kirjoitti, että "tämän kielen rakenne on hahmoteltu jonkin verran yksityiskohtaisesti, joskin hyvin pienen sanaston kera". Khuzdulinkieliset nimet kuten Khazaddûm ja Gabilgathol esiintyivät varhaisessa "Silmarillionin" versiossa. Sen mukaan kääpiöiden itsestään käyttämänä nimi oli Khuzûd, joka myöhemmin muuttui muotoon Khazâd. Tolkien käytti ensin nimeä Khazaddûm Nogrodista eikä Moriasta. Christopher Tolkien kommentoi: "Khazaddûm on kuuluisan nimen ensimmäinen esiintyminen. On mielenkiintoista huomata, että se oli olemassa jo tuolloin – vaikkakin Nogrodin kääpiökielisenä nimenä. Myöhemmin Nogrodin kääpiökielinen nimi oli Tumunzahar... Nyt ensimmäistä kertaa esiintyvä Gabilgathol säilyi Belegostin kääpiönkielisenä nimenä."


title: Khuzdul

text: Khuzdulin kehitti kääpiöille heidän luomisestaan vastannut "vala" Aulë. Nimi "khuzdul", mikä ilmeisesti vain merkitsee "kääpiökieltä", oli heidän itse keksimä. Tästä kielestä ainoat sanat, mitkä olivat muiden kansojen tiedossa, ovat kääpiöiden sotahuudosta: "Baruk Khazâd! Khazâd ai-mênu!" eli "Kääpiöitten kirveet! Kääpiöt ovat kimpussanne!".


title: Khuzdul

text: Toisin kuin muut kielet, khuzdul säilyi lähes muuttumattomana Kolmanneelle Ajalle asti. Kääpiöt olivat aina "taipumattoman salamyhkäisiä" ja käyttivät muiden kuin kääpiöiden läsnä ollessa vain ihmiskielisiä nimiä. Omia salaisia nimiään he eivät kirjoita edes hautakiviinsä kuten ilmenee myös Balinin haudalla olevasta laatasta. Kuitenkin "Silmarillionissa" vähäkääpiö Mîm kertoi auliisti Túrinille oikean nimensä sekä poikiensa Khîmin ja Ibunin nimet. Tällainen tahdittomuus oli luultavimmin yksi syy muiden kääpiöiden vihaan vähäkääpiöitä kohtaan. Mutta muista kääpiöistä ainakin Belegostin kuningas Azaghâl sekä nogrodilainen seppä Gamil Zirak käyttivät vapaasti khuzdulinkielisiä nimiään.


title: Terrelle Pryor

text: Terrelle Pryor (s. 20. kesäkuuta 1989 Jeannette, Pennsylvania) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän edustaa tällä hetkellä NFL-liigassa pelaavaa Cleveland Brownsia


title: Terrelle Pryor

text: Ennen ammattilaisuraansa Pryor pelasi yliopistojalkapalloa Ohion osavaltionyliopiston joukkueessa.


title: Adûnaic

text: Adûnaic eli "Lännen kieli" on yksi fantasiakirjailija J. R. R. Tolkienin kehittämistä keinotekoisista kielistä. Se oli Númenorin ihmisten kieli ja Kolmannen Ajan yhteiskielen, westronin, edeltäjä.


title: Adûnaic

text: Adûnaic kehittyi Bëorin ja Hadorin huoneiden puhumasta kielestä, taliskasta. Kun "edain" sapuivat Beleriandiin, he opettelivat "sindar"in kielen ja ottivat siitä muutamia sanoja omaan käyttöön. Tämän myötä taliska kehittyi pohjaksi sekä adûnaicille että "rohirrim"in ja Laakson ihmisten kielille.


title: Adûnaic

text: Kieli oli jo ennestään sekoitus taliskaa, sindaria, khuzdulia ja "avari"n kieliä. Kun Númenorin ihmiset alkoivat rakentaa Keski-Maahan linnoituksia ja satamia, adûnaic alkoi hitaasti ottaa vaikutteita myös quenyasta ja sekä númenorilaisia vähäisempien ihmisten kielistä. Toisen Ajan lopussa Elendilin johtamat Númenorin tuhosta selvinneet ihmiset hylkäsivät tämän kielen, mutta kielestä olivat kehittyneet Kolmannella Ajalla yhteiskieleksi muodostuneen westronin murteet, jotka he vuosisatojen kuluttua ottivat itsekin käyttöön.


title: Nikolai Novikov

text: Nikolai Ivanovitš Novikov (, 8. toukokuuta 1744 Bronnitsyn lähellä sijainnut Tihvinskoje-Avdotjinon maatila – 12. elokuuta 1818 Tihvinskoje-Avdotjino) oli venäläinen kirjailija, lehtimies ja kirjankustantaja.


title: Nikolai Novikov

text: Nikolai Novikov syntyi aatelisperheeseen. Hän opiskeli Moskovan yliopiston kymnaasissa vuosina 1756–1759 ja palveli Izmailovon rykmentissä. Vuodesta 1767 lähtien hän työskenteli Katariina II:n lainlaadintakomissiossa Moskovassa. Sen lakkauttamisen jälkeen vuonna 1769 hän erosi palveluksesta ja keskittyi julkaisutoimintaan, jonka hän oli aloittanut jo vuonna 1766.


title: Nikolai Novikov

text:
Vuosina 1769–1770 Novikov julkaisi Pietarissa satiirista viikkolehteä "Truten", joka kävi vilkasta yhteiskunnallista polemiikkia Katariina II:n "Vsjakaja vsjatšina" -lehden kanssa. "Trutenissa" hän vaati lainsäädännön uudistamisen jatkamista, kiinnitti huomiota virkamiesten ja oikeuslaitoksen mielivaltaan, vaati maaorjuuden lakkauttamista ja korosti aatelittoman sivistyneistön, kauppiaskunnan ja porvariston merkitystä yhteiskunnalle. Sensuurista kärsinyttä lehteä seurasivat valistushengessä toimitetut "Pustomelja" (1770), "Živopisets" (1772–1773) ja "Košeljok" (1774). "Živopisets"-lehdessä julkaistut maaorjien julman kohtelun kuvaukset kuten "Otryvok putešestvia v ***I***T***" (”Katkelma matkasta I.T:hen”) ja "Pisma k Falaleju" (”Kirjeitä Falaleille”) herättivät voimakasta ärtymystä aatelispiireissä. "Košeljokissa" Novikovin tavoitteena oli puolustaa venäläistä kulttuuria ranskalaisuuden ihailua eli "gallomaniaa" vastaan.
Novikovin laaja kaunokirjallinen ja kansanvalistuksellinen kirjankustannustoiminta käynnistyi 1770-luvun alussa. Vuonna 1772 ilmestyi hänen laatimansa venäläisten kirjailijoiden hakuteos "Opyt istoritšeskogo slovarja o rossijskih pisateljah" ja myöhemmin joukko historiallisia aineistokokoelmia kuten "Drevnjaja rossijskaja vivliofika" (1773–1775). Vuonna 1777 Novikov julkaisi "Sankt-Peterburgskije utšonyje vedomosti" -nimistä kirjallisuuslehteä ja sen jälkeen yleistä valistuksellista aineistoa sisältänyttä hyväntekeväisyyslehteä "Utrenni svet" (1777–1779). Jälkimmäisessä heijastui Novikovin kiinnostus vapaamuurariuteen ja luopuminen satiirista yhteiskunnallisen vaikuttamisen välineenä.


title: Nikolai Novikov

text: Vuonna 1779 Novikov muutti Pietarista Moskovaan, jossa hän vuokrasi kymmeneksi vuodeksi Moskovan yliopistolle kuuluneen kirjapainon. Samalla hän otti julkaistavakseen "Moskovskije vedomosti" -sanomalehden. Novikovin hankkima kirjakauppa laajensi toimintansa maaseudulle ja vähitellen hänestä tuli Venäjän suurin kirjankustantaja. Vuonna 1784 hän perusti vapaamuurariystäviensä kanssa kirjapainoyhtiön, jonka julkaisemat noin 900 teosta muodostivat neljäsosan aikansa kirjatuotannosta. Ne käsittävät etupäässä käännettyä ja alkuperäistä kaunokirjallisuutta, näytelmiä, historiallisia teoksia sekä eri alojen tietokirjallisuutta. "Moskovskije vedomostin" sisältöä kehitettiin ja lehti saavutti 4 500 tilaajan lukumäärän.


title: Nikolai Novikov

text: Novikov liittyi vapaamuurareihin vuonna 1775 ja kohosi ajan myötä korkeaan asemaan järjestössä. Vapaamuurarien tuella hän harjoitti hyväntekeväisyystoimintaa, jonka tavoitteena oli muun muassa opettajien ja kääntäjien kouluttaminen. Novikov perusti myös vaivaistalon, sairaalan sekä lääkkeitä ilmaiseksi köyhille jakaneen apteekin. Vuosien 1786–1787 nälänhädän aikana hän hankki talonpojille vilja-apua.


title: Nikolai Novikov

text: Novikovin vapaamuurarius, julkaisutoiminta ja hyväntekeväisyys tekivät hänestä viranomaisten silmissä epäilyttävän, ja vuonna 1786 Katariina II määräsi hänen kirjapainonsa ja hyväntekeväisyyslaitoksensa ensimmäistä kertaa tarkastettavaksi. Yliopiston kirjapainon vuokrasopimus irtisanottiin vuonna 1788, ja vuodesta 1790 lähtien Novikov oli viranomaisten jatkuvan tarkkailun alaisena. Huhtikuussa 1792 tehtyjen kotietsintöjen jälkeen Novikov pidätettiin ja vietiin Pähkinälinnan vankilaan. Kuulusteluissa häntä syytettiin muun muassa hallituksen vastaisesta salaliitosta, yhteyksistä Preussiin sekä kruununperilliseen Paavaliin. Katariina II henkilökohtaisesti totesi hänet syylliseksi kuolemantuomioon johtaviin rikoksiin, mutta muutti rangaistuksen viidentoista vuoden vankeudeksi. Tuomion ankaruutta selittää Novikovin piittaamattomuus hallituksen varoituksista, juttua edeltänyt Aleksandr Radištševin oikeudenkäynti sekä keisarinnan käsitys siitä, että Novikov todellakin oli vapaamuurarien salaliiton johtaja.


title: Nikolai Novikov

text: Paavali I vapautti Novikovin Pähkinälinnan vankilasta heti Katariinan kuoltua marraskuussa 1796. Sen jälkeen Novikov matkusti Avdotjinon maatilalleen säilyttäen kiinnostuksensa vapaamuurariuteen, mutta osallistumatta järjestön toimintaan. Elämänsä viimeiset vuosikymmenet hän vietti maatilallaan yrittäen saada kuntoon vankeuden sotkemia raha-asioitaan.


title: Nikolai Novikov

text: Liberaalit historiantutkijat ovat nähneet Novikovin toiminnan osana eurooppalaista valistusta, ja neuvostoaikana sitä pidettiin yhtenä lenkkinä radikaalien ajatusten kehityksessä Venäjällä. Hänen yhteiskunnallinen ajattelunsa oli kuitenkin varsin perinteistä ja maltillista.


title: Hanty-Mansijskin piiri

text:
Hanty-Mansijskin piiri () on Hanti-Mansian autonomisen piirikunnan keskiosassa Venäjällä sijaitseva paikallishallinnon ylemmän tason alue.
Kunnallispiirissä asui Venäjän vuoden 2010 väestönlaskennan mukaan 19 362 henkeä. Piirin hallinnollinen keskus Hanty-Mansijsk (80 151 asukasta vuonna 2010) on myös koko Hanti-Mansian autonomisen piirikunnan pääkaupunki. Paikallishallinnossa Hanty-Mansijsk muodostaa ympäröivästä kunnallispiiristä erillisen kaupunkipiirikunnan.


title: Hanty-Mansijskin piiri

text: Paikallishallinnon yksityiskohtaisemmalla tasolla Hanty-Mansijskin kunnallispiiri jakautuu 12 maalaiskuntaan (selskoje poselenije). Maalaiskunnat ovat:


title: Yearning

text: Yearning oli riihimäkeläinen doom metal -yhtye, joka toimi vuosina 1994–2010.


title: Yearning

text: Yhtyeen nimi oli alun perin Flegeton vuoteen 1996 saakka, minkä nimen alaisena yhtye julkaisi yhden demon.


title: Yearning

text: Vuoden vaihteessa vuonna 1994 kitaristi-laulaja Juhani Palomäki ja rumpali Toni Kalliomäki (aka Toni Kristian) perustivat silloisen Flegetonin. Muutaman kappaleen kirjoitettuaan kitaristi Tero Kalliomäki liittyi yhtyeeseen ja Flegeton nauhoitti neliraiturilla demon "Trough the Desolate Lands". Heinäkuussa 1995 basisti Petri Salo (aka Mr. Woodland) liittyi Flegetoniin, ja yhtye nauhoitti MDM Studiosissa demon "The Temple of Sagal".


title: Yearning

text: Helmikuussa 1996 yhtye meni Tico Tico Studiolle nauhoittamaan uutta materiaalia, jolloin se oli jo muuttanut nimensä Yearningiksi. Studiossa nauhoitettu kappale "Autumn Funeral" ilmestyi myös Holy Recordsin kokoelma-albumilla The Holy Bible.


title: Donte Whitner

text: Donte Whitner (s. 24. heinäkuuta 1985, Cleveland, Ohio) on yhdysvaltalainen amerikkalaisen jalkapallon pelaaja, pelipaikaltaan kulmapuolustaja. Hän pelaa tällä hetkellä NFL-liigan San Francisco 49ersissa, ja on ammattilaisurallaan edustanut myös Buffalo Billsiä.


title: Donte Whitner

text: Ohion osavaltionyliopiston joukkueessa yliopistojalkapalloa pelannut Whitner oli NFL:n varaustilaisuuden kahdeksas varaus vuonna 2006.


title: With Tragedies Adorned

text: With Tragedies Adorned on suomalaisen dark metal -yhtyeen Yearningin ensimmäinen studioalbumi. Se on julkaistu vuonna 1997 levymerkillä Holy Records.


title: With Tragedies Adorned

text: Kaikki kappaleet sanoittanut Juhani Palomäki.


title: Plaintive Scenes

text: Plaintive Scenes on suomalaisen doom metal -yhtyeen Yearningin toinen studioalbumi. Se on julkaistu vuonna 1999 levymerkillä Holy Records.


title: Frore Meadow

text: Frore Meadow on suomalaisen doom metal -yhtyeen Yearningin kolmas studioalbumi. Se on julkaistu vuonna 2001 levymerkillä Holy Records.


title: Evershade

text: Evershade on suomalaisen doom metal -yhtyeen Yearningin neljäs studioalbumi, joka julkaistiin vuonna 2003 levymerkillä Holy Records.


title: Merging into Landscapes

text: Merging into Landscapes on suomalaisen doom metal -yhtyeen Yearningin viides ja viimeiseksi jäänyt studioalbumi vuodelta 2007.


title: Merging into Landscapes

text: Yhtyeen perustajan sekä lauluntekijän Juhani Palomäen kuoltua toukokuussa 2010 yhtye hajosi.


title: Lyda Borelli

text: Lyda Borelli (22. maaliskuuta 1887 Genova, Italia – 2. kesäkuuta 1959 Rooma, Italia) oli italialainen teatteri- ja elokuvanäyttelijä. Hän oli tunnettu jo teatteriurallaan, mutta hänestä tuli yksi italialaisen mykkäelokuvan tunnetuimmista näyttelijöistä. Hänet tunnettiin erityisesti tyylitellystä ja dramaattisesta tyylistä näytellä.


title: Lyda Borelli

text: Borelli aloitti 15-vuotiaana Roomassa teatteriuransa, kun hän pääsi Alfred Capus’n näytelmään "La veine". Pian tämän jälkeen hän näytteli Gabriele D’Annunzion näytelmässä "La figlia di Iorio", jossa esiintyi monia tunnettuja näyttelijöitä, kuten Ruggero Ruggeri, Virginio Talli, Emma Gramatica ja Oreste Calabresi. Borelli oli noussut vuoteen 1905 mennessä Italian tunnetuimmaksi nuoreksi näyttelijäksi. Hän esiintyi teatterissa monissa erilaisissa rooleissa. Hän oli vuonna 1909 ollut Ruggerin rinnalla "primadonnana", esiintynyt 1910 Oscar Wilden näytelmän "Salome" pääosassa ja ollut vaudeville-tyylisessä näytelmässä "La presidentessa".


title: Lyda Borelli

text: Gloria Films palkkasi Borellin 1913 näyttelemään Mario Caserinin elokuvaan "Ma l’amor mio non muore!" Borellin ensimmäinen elokuva nosti hänet supertähteyteen. Hänen tyylitelty ja ilmeikäs näyttelemistapa, johon kuuluivat oleellisena osana liioitellut liikkeet ja dramaattiset poseeraukset, johtivat myös neologismiin "borelleggiare", joka tarkoitti ”näyttellä kuten Borelli”. Caserinin elokuva oli aloittamassa 1910-luvun italialaisessa mykkäelokuvassa kukoistanutta diivanäyttelijöiden elokuvia.


title: Lyda Borelli

text: Torinosta Borelli muutti työskentelemään Roomaan Cines-elokuvayhtöille ja teki seuraavaksi elokuvat "La donna nuda" (1914), "La marzia nuziale" (1915) ja "La falena" (1916). Borellin suosio oli valtava, ja nuoret tytöt alkoivat matkia hänen eleitään. Hän teki kuitenkin lopulta vain kymmenisen elokuvaa ja jätti näyttelemisen kokonaan 1918 mentyään naimisiin ferraralaisen aatelismiehen, kreivi Vittorio Cinin kanssa. Borelli teki vielä vuonna 1918 kaksi sotapropangdaelokuvaa.


title: Westron

text: Westron (oikea nimi Adûni) on yksi fantasiakirjailija J. R. R. Tolkienin kehittämistä keinotekoisista kielistä.


title: Westron

text: Kaikista Keski-Maan kielistä juuri tämä oli lingua francan eli yhteiskielen asemassa, joten kirjoissa "Hobitti eli sinne ja takaisin" sekä "Taru sormusten herrasta" tämä on se kieli, jota niiden hahmot oikeasti puhuvat. Sana "westron" on muokattu englannin kielen sanasta "west", mutta itse sana ei kuulu kieleen.


title: Westron

text: Westron syntyi alun perin adûnaicin, Númenorin kielen, sekä Keski-Maan läntisissä osissa puhuttujen kielten pohjalta. Adûnaic oli syntynyt, kun Bëorin ja Hadorin huoneiden ihmiset saapuivat Beleriandiin ja sekoittaa muutamia piirteitä "sindar"in kielestä omaan kieleensä, taliskaan. Númenorin asukkaat ottivat tähän kieleen vaikutteita muistakin Keski-Maan kielistä perustaessaan Keski-Maahan linnoituksia ja satamia.


title: Westron

text: Elendil ja muut Uskolliset, jotka selvisivät Númenorin tuhosta ja perustivat Arnorin ja Gondorin, hylkäsivät adûnaicin kokonaan kuningas Ar-Pharazônin kannattajien kapinasta "valar"ia vastaan ja omaksuivat pelkästään haltiakielten puhumisen. Mutta adûnaic oli yhä jäänyt muiden Keski-Maan kansojen keskuuteen. Vuosisatojen ajan se sekoittui yhä useampaan kieleen ja lopulta "dúnedain" ottivat sen takaisin käyttöön ja rikastuttivat sitä yhä enemmän haltiakielistä kotoisin olevilla sanoilla. Tästä adûnaicin parantuneesta versiosta tuli westron.


title: Westron

text: Kolmannella Ajalla westronia käyttivät kanssakäymisissään toisena kielenä jopa haltiat, "drúedain" ja "rohirrim". Örkit puhuivat tarpeen vaatiessa myös westronia, mutta kömpelömpää sellaista. Kullakin kansalla oli oma murteensa kielelle. Esimerkiksi hobittien puhuma westron oli maalaismaisempi.


title: Westron

text: Westronin vaihtoehtoinen termi "yleiskieli" tulee kielen termistä Sôval Phârë, mikä tarkoittaa samaa asiaa.


title: Westron

text: Tolkienin kirjoissa kaikki sanat, jotka eivät kuuluneet muihin Tolkienin kehittämiin kieliin, ovat käännöksiä westronista. Esimerkiksi nimet "Bilbo", "Frodo", "Reppuli", "Samvais Gamgi", "Peregrin Tuk", "Meriadoc Rankkibuk", "Repunpää", "Rankkivuo" ja "Rivendell" eivät ole "varsinaisia" nimiä. Nämä nimet ovat oikeasti westroniksi "Bilba", "Maura", "Labingi", "Banazîr Galbasi", "Razanur Tûc", "Kalimac Brandagamba", "Labin-nec", "Bralda-hîm" ja "Karningul".


title: Westron

text: Tolkienin muista kielistä "rohirrim"in kieli on käännetty muinaisenglanniksi, koska "rohirrim"in kieli oli westronin arkaainen sukulainen yhtä lailla kuin muinaisenglanti on nykyenglannin arkaainen sukulainen. Samalla tavalla Laakson kieli, jolla Durinin heimon kääpiötkin nimetään, on käännetty muinaisnorjaksi, joka on sukua muinaisenglannille ja nykyenglannille niin kuin Laakson kieli on sukua "rohirrim"in kielelle ja westronille.


title: HBA

text: Lyhenne HBA voi viitata seuraaviin:


title: Jakobssonin konepaja

text: Jakobssonin konepaja Oy oli Porin Aittaluodossa vuosina 1890–1959 toiminut konepaja joka oli tunnettu erityisesti lokomobiilien valmistajana.


title: Jakobssonin konepaja

text: Konepajan perusti mekaanikko K. F. Jakobsson joka vuokrasi sitä varten Aittaluodossa sijainneen ns. Varvin pajan. Myöhemmin konepaja siirtyi Karjarantaan toiminnan laajentuessa. Vuonna 1912 konepajan omistajaksi tuli Jakobssonin poika insinööri Väinö Jorma ja osakeyhtiöksi konepaja muuttui 1945. Konepaja työllisti vuonna 1950 33 työntekijää.


title: Jakobssonin konepaja

text: Jakobssonin konepaja valmisti yhteensä noin 1 200 lokomobiiliä jotka saivat myös useita palkintoja näyttelyissä. Konepaja aloitti lokomobiilien valmistuksen ensimmäisenä Suomessa ja oli pitkään ainoa kotimainen lokomobiilien valmistja. Lisäksi konepajassa valmistettiin höyrykoneita ja -kattiloita meijereille ja sahoille sekä myöhemmin veneitä varten nelitahtisia petroolimoottoreita. Konepaja valmisti lisäksi muun muassa höyry- ja ilmasäiliöitä, putkikaivoja, höylä- ja pilkekoneita, sirkkelikoneistoja, pärehöyliä, sähkömankeleita ja keittolevyjä. Konepajan toiminta päättyi 1950-luvun lopulla.


title: AVB

text: Lyhenne AVB voi viitata seuraaviin:


title: Pintakiilto

text: "Pintakiilto" on suomalaisen muusikko Costello Hautamäen single ja kappale vuodelta 2013. Se on kolmas single Hautamäen "Kun mies unelmoi"-sooloalbumiltaan, ja kappaleen on säveltänyt ja tuottanut Mikko Tamminen ja sanoittanut Eija Hinkkala. Kappaleella Costello laulaa dueton aiemmin esimerkiksi Sunrise Avenuen ja Antti Tuiskun kanssa levyttäneet Jonnaemilian kanssa.


title: Italialaisen elokuvan historia

text: Italialaisen elokuvan historia alkoi 1896, kun maassa järjestettiin ensimmäinen elokuvanäytös. Italian oma elokuva-ala käynnistyi kuitenkin vasta kymmenisen vuotta myöhemmin. Ensimmäinen italialainen fiktioelokuva oli Filoteo Alberinin ohjaama "La presa di Roma" (1905). Tämän jälkeen ala kasvoi voimakkaasti, ja 1910-luvulla monet historialliset spektaakkelit saivat kansainvälistäkin huomiota. Italian elokuva ajautui kuitenkin rappiolle 1920-luvulla, kunnes Mussolinin hallinto alkoi kehittää sitä: tuotantoa yhtenäistettiin ja perustettiin muun muassa Cinecittàn elokuvastudiot ja elokuvakoulu Centro Sperimentale di Cinematografia.


title: Italialaisen elokuvan historia

text: Toisen maailmansodan jälkeen Italiassa nousi neorealistinen elokuva, johon maan elokuvatuotanto edelleen usein liitetään. Ensimmäisenä neorealistisena elokuvana pidetään Luchino Viscontin vuoden 1943 "Riivaajia", jonka jälkeen tyylin klassikoita ohjasivat erityisesti Roberto Rossellini ja Vittorio De Sica. Vaikka neorealismin merkitys Italian elokuvalle on suuri, liike alkoi hajota jo 1950-luvulla. Elokuva-ala alkoi samalla selviytyä sodasta, ja tuotantomäärät alkoivat samalla kasvaa.


title: Italialaisen elokuvan historia

text: Italian elokuva-ala eli kukoistuskauttaan 1950- ja 1960-luvuilla. Tuotantomäärät ja katsojaluvut kasvoivat, ja maa tuotti useita kansainvälisestikin tunnettuja elokuvia. Taiteellinen huippuvuosi oli todennäköisesti vuosi 1960, jolloin valmistuivat Federico Fellinin "La dolce vita", Viscontin "Rocco ja hänen veljensä" ja Michelangelo Antonionin "Seikkailu". Seuraavien kahden vuoden aikana uransa aloittivat useat merkittävät ohjaajat. Vaikka Italia tunnetaan erityisesti taide-elokuvista, 1950- ja 1960-luvulla kehittyivät myös sellaiset populaarit lajityypit, kuten "commedia all’italiana", "peplum" ja spagettiwestern.


title: Italialaisen elokuvan historia

text: Perinteinen elokuva ajautui 1970-luvulla vaikeuksiin, vaikka elokuvatuotanto kasvoikin vielä vuosikymmenen alussa. Tuotantokustannukset kuitenkin olivat kasvussa, ja lisäksi televisio vähensi kiinnostusta elokuviin. Tämän seurauksena sadat teatterit joutuivat lopettamaan toimintansa, ja elokuvien tuotanto alkoi siirtyä enemmän televisioon. Italialaista elokuvaa pidettiin 1980-luvulla lähes kuolleena, mutta vuosikymmenen lopussa ala alkoi uudistua. Vuosituhannen vaihteessa kehittyikin uusi italialainen elokuva, joka ei tyylillisesti ole yhtenäinen luokitus.


title: Italialaisen elokuvan historia

text: Italian ensimmäinen elokuvanäytös järjestettiin 13. maaliskuuta 1896 Le Lieuren valokuva-ateljeessa Roomassa. Roomasta elokuva levisi Napoliin ja Torinoon ja edelleen muihin kaupunkeihin. Varsinainen elokuva-ala käynnistui kuitenkin hitaasti. Ensimmäinen elokuvayhtiö, Alberini & Santoni, perustettiin vasta vuonna 1905. Siitä tuli seuraavana vuonna Cines. Ensimmäinen italialainen fiktioelokuva oli Filoteo Alberinin ohjaama "La presa di Roma", joka ilmestyi 1905. Varhaiset italialaiset elokuvat saivat usein rahoituksensa mesenaateilta, jotka ovat perinteisesti olleet italialaisen kulttuurielämän taustalla. Monet ensimmäisistä elokuvista perustuivat Italian kirjallisuuden klassikoihin.


title: Italialaisen elokuvan historia

text: Ensimmäiset elokuvayhtiöt ajautuivat melko pian kriisiin, sillä ranskalaiset elokuvat hallitsivat markkinoita. Italialaiset yritykset vastasivat aggressiivisella strategialla, ja ne pyrkivät hyötymään dokumenttien, komedioiden ja historiallisten elokuvien suosiosta. Yritykset lähettivät dokumentintekijöitä kuvaamaan luonnonkauneutta ja luonnonvoimien vaikutusta. Giovanni Pastrone puolestaan pyrki vastaamaan ranskalaisille komedioille: hän matkusti 1908 Pariisiin ja houkutteli koomikko André Deedin Italiaan. Deed näytteli Italiassa noin sadassa lyhytkomediassa ja saavutti vuosien 1909–1911 mainetta myös ulkomailla.


title: Italialaisen elokuvan historia

text: Italian elokuva-ala kasvoi ensimmäisen vuosikymmenen aikana voimakkaasti, ja kasvukausi huipentui vuoteen 1912, jolloin Torinossa tehtiin 569, Roomassa 420 ja Milanossa 120 elokuvaa. Italiassa oli 1914 yli 50 tuotantoyhtiötä, ja Torinoon oli kehittynyt merkittäviä tuotantolaitoksia, jotka houkuttelivat aikansa kuuluisimpia elokuvantekijöitä. Italian elokuvan suosituimpia genrejä olivat tuolloin melodraamat ja suurelliset historialliset spektaakkelit.


title: Italialaisen elokuvan historia

text:
Enrico Guazzone kehitti historiallista elokuvaa, sillä hän oli ensimmäinen italialaisohjaaja, joka pystyi hallitsemaan suurta näyttelijämäärää ja suuria lavasteita. Genren perustyyppi oli Luigi Maggin ohjaama vuoden 1909 "Nerone". Muita tunnettuja lajityypin edustajia olivat muun muassa "Pompejin viimeiset päivät" ja "Quo Vadis?". Toista puunilaissotaa kuvannut vuoden 1914 elokuva "Cabiria" oli lavasteissaan vieläkin suurellisempi. Varhaiset italialaiset spektaakkelit herättivät yleisön mielenkiinnon ja vaikuttivat muun muassa Cecil B. DeMilleen, Ernst Lubitschiin ja erityisesti D. W. Griffithiin. Pitkien historiallisten elokuvien suosion vaikutuksesta lyhyet dokumentti- ja komediaelokuvat menettivät suosiotaan.
Ennen ensimmäistä maailmansotaa Italiassa kehittyi ilmiö, jota myöhemmin on kutsuttu tähtijärjestelmäksi. Ilmiö syntyi Italiassa jopa ennen Hollywoodia. Ensimmäisiä elokuvatähtiä olivat erityisesti monet naispuoliset niin sanotut diivanäyttelijät. Monia elokuvia käsikirjoitettiin suoraan näyttelijöille, joiden tavaramerkkejä olivat poseeraukset, joilla he pyrkivät esittämään sensuelleja mutta piinattuja hahmoja. Tunnetuimpia diivoja olivat Lyda Borelli, Francesca Bertini, Pina Menichelli ja Hesperia. Miesnäyttelijöistä oikeastaan vain Amleto Novelli ja Bartolomeo Pagano saivat laajempaa kansansuosiota. Paganon ympärille kehitettiin jopa pitkä "Maciste"-elokuvien sarja.


title: Italialaisen elokuvan historia

text: Ensimmäinen maailmansota vaikeutti elokuvien tuotantoa, ja Italiassa elokuvantekijät eivät pystyneet kovinkaan helposti toipumaan sodasta, sillä maan tuotantojärjestelmä oli edelleen melko hajanainen. Lisäksi Hollywoodin suosio alkoi kasvaa, ja 1920-luvun aikana Hollywood-elokuvat valtasivat Italiankin elokuvateatterit. Yksitoista suurinta tuotantoyhtiötä perustivat Unione Cinematografica Italianan (UCI), jonka ansiosta tuotantomäärät kasvoivat 1919–1921. Konsortion monopoliasema kuitenkin vähensi kilpailua, ja sen kaaduttua 1923 Italian elokuvan vaikeudet kasaantuivat. Italialaisstudioita sitoivat myös yhdysvaltalaisen "Ben-Hurin" kuvaukset, jotka estivät monien italialaiselokuvien valmistamisen.


title: Italialaisen elokuvan historia

text: Italialaisten elokuvien tuotantoluvut tippuivat 1920-luvulla dramaattisesti. Vielä vuonna 1920 maassa tehtiin noin 220 elokuvaa, mutta vuonna 1923 enää 20–30, vuonna 1925 noin 15 ja vuonna 1927 alle tusina. Italian yli 3 000 elokuvateatterissa esitettiinkin vuosikymmenen lopulla enää käytännössä tuontielokuvia. Vaikka Italian elokuva-ala olikin lähes raunioina, Napolissa kukoisti pienimuotoiset elokuvatuotannot. Napolissa on pitkät perinteet niin sanotusta "sceneggiata"-teatterista, johon myös paikalliset elokuvat pohjautuivat. Vaikka monet elokuvantekijät lähtivät 1920-luvun jälkipuoliskolla Italiasta, napolilainen Lombardo Film tuotti edelleen tasaiseen tahtiin elokuvia.


title: Italialaisen elokuvan historia

text: Italian elokuvanteollisuuden yhtenäistämiseen ja omanlaisensa kansallisen elokuvakulttuurin kehittymiseen vaikuttivat 1920-luvulla syntynyt Benito Mussolinin fasistinen hallitus ja yrittäjä Stefano Pittalugan menestys. Fasistit liittyivät elokuvateollisuuteen 1926, kun he ottivat haltuunsa kaksi vuotta aikaisemmin perustetun Istituto Lucen, joka alkoi tuottaa dokumentteja ja uutiskatsauksia. Pittaluga puolestan hallitsi 1920-luvun lopussa lähes koko Italian elokuva-alaa. Hän hankki UCI:n raunioilta monia elokuvayhtiöitä ja tuotti esimerkiksi 12:sta vuoden 1930 italialaisesta elokuvasta kymmenen, joihin kuului ensimmäinen italialainen äänielokuva, Gennaro Righellin "La canzone dell’amore". Pittaluga sai myös 1927 luvan esittää Lucen tuottamia elokuvia.


title: Italialaisen elokuvan historia

text: Fasistit puuttuivat 1920- ja 1930-luvuilla melko vähän elokuvatuotantoon, vaikka sensuuri olikin tiukkaa. Lisäksi ulkomaalaiset elokuvat piti dubata, josta muodostuikin lopulta kansallinen tapa. Fasistit eivät alkuun pitäneet Hollywood-elokuvaa uhkana, sillä heidän mielestään siinä ei ollut kykyä lietsoa yhteiskunnallista sekasortoa. Hallinto tuki kuitenkin kotimaista elokuvaa asettamalla rajoituksia ulkomaalaisten elokuvien levitykselle. Elokuvateattereiden piti vuodesta 1933 näyttää vähintään yksi italialainen elokuva kolmea ulkomaalaista vastaan.


title: Italialaisen elokuvan historia

text: Elokuvatuotantoa hallinnoima Direzione generale per la cinematografia perustettiin 1934, ja sen ensimmäisen johtajan Luigi Freddin päämääränä oli nostaa Italian elokuva uuteen kukoistukseen. Roomaan perustettiin 1935 elokuvakoulu Centro Sperimentale di Cinematografia, josta kehittyi elokuvakulttuurin ja -koulutuksen keskus ja jonka ensimmäinen johtaja oli Luigi Chiarini. Fasistit antoivat monille kulttuurilaitoksille laajan vapauden, ja Centrossa opiskelijat pystyivät melko vapaasti kehittämään taitojaan.


title: Italialaisen elokuvan historia

text: Stefano Pittaluga kuoli 1931, jolloin Cines siirtyi Lodovico Toeplitzille, joka nimitti tuotantojohtajaksi Emilio Cecchin. Cecchin alaisuudessa Cinesistä tuli kunnianhimoinen yritys, joka tuotti innovatiivisia dokumentteja, komedioita ja melodraamoja. Sen elokuvat saivat myös kansainvälistä huomiota ja vaikuttivat siihen, että italialaiset elokuvat alkoivat saada parempaa sijaa myös maan teattereissa.


title: Italialaisen elokuvan historia

text: Cinesin studiot tuhoutuivat tulipalossa 1935, ja huhtikuussa 1937 Roomaan perustettiin Cinecittàn (”elokuvakaupunki”) elokuvastudiot, jonka laitteistoista osa oli Cinesistä pelastettuja. Cinecittà rakennettiin 16 000 neliömetrin laajuiselle alueelle Euroopan nykyaikaisimmat studiot, jotka pystyivät haastamaan myös yhdysvaltalaiset studiot. Cinecittà oli Italian elokuvatuotannon keskipisteenä 1970-luvulle saakka. Studio samastettiin pian aikansa suosittuihin lajityyppeihin. Tällaisia elokuvia olivat muun muassa niin sanotut ”valkoisten puhelinten” komediat ja historialliset pukudraamat.


title: Italialaisen elokuvan historia

text: Vaikka 1930-luvulla italialainen elokuvatuotanto kasvoi, ulkomaalaiset elokuvat hallitsivat edelleen markkinoita. Vuoden 1938 niin sanottu Alfierin laki vaikutti merkittävisti ulkomaalaisten elokuvien osuuteen. Lain ansiosta italialaiselokuvat saivat entistä suurempaa valtiontukea, ja sen vaikutuksesta ulkomaalaisten elokuvien tuonti ja levitys siirtyi lähes täysin valtionhallinnon vastuulle. Suuret yhdysvaltalaiset elokuvayhtiöt vetäytyivät tämän jälkeen kokonaan pois Italian markkinoilta.


title: Italialaisen elokuvan historia

text: Italian liityttyä 1940 toiseen maailmansotaan elokuvatkin muuttuivat kansallismielisemmiksi. Fasistien kaudella harvat elokuvat olivat kuitenkaan poliittisesti värittyneitä. Hallintoa myötäilevät elokuvat voidaan jakaa neljään eri ryhmään, isänmaallisiin elokuviin, elokuviin Italian Afrikan-sotaretkistä, pukudraamoihin, joissa esitellään Mussolinin edeltäjiä, ja neuvostovastaisiin elokuviin.


title: Italialaisen elokuvan historia

text: Jotkut elokuvantekijät irtaantuivat sodan aikana kansallismielisestä tyylistä. ”Kalligrafisteiksi” kutsuttu ryhmä käsikirjoittajia ja ohjaajia esimerkiksi tekivät sovituksia 1800-luvun lopun ja 1900-luvun alun naturalistista teoksista. Lisäksi monet tuotannot joutuivat tulemaan toimeen pienimmällä varoilla, joten sodan aikana kehittyi myös vaatimattomampi komediatyyppi, jota kuvattiin usein kaduilla studioiden sijaan.


title: Italialaisen elokuvan historia

text: Neorealismin esikuvana pidetään yleensä Luchino Viscontin vuoden 1943 "Riivaajia". Visconti oli saanut vaikutteita ranskalaiselta Jean Renoirilta, joka apulaisena hän oli toiminut ennen sotaa. Visconti kuvasi elokuvassa kaunistelemattomasti Italian maaseudun elämää, mikä järkytti sensoreita. Elokuva kiellettiinkin fasismin aikakaudella. Fasistihallinto kaatui 1945, ja monet ohjaajat, kuten Visconti, Alberto Lattuada, Vittorio De Sica ja Roberto Rossellini alkoivat tehdä uuden tyyppisiä elokuvia. He eivät pystyneet tai halunneet kuvata Cinecittàn studioilla, joten he tekivät elokuvansa ulkona ja käyttivät usein harrastelijanäyttelijöitä.


title: Italialaisen elokuvan historia

text: Sodan jälkeen syntynyttä uutta tyyliä kutsutaan neorealismiksi. Yleiseen tietoisuuteen tyyli tuli 1945 Rossellinin ohjaaman "Rooma – avoin kaupunki" myötä. Sen dokumentaarisesta otteesta, jälkiäänitetystä ääniraidasta ja improvisaatioon perustuvasta laadusta tuli neorealismin keskeisiä piirteitä. Neorealismi oli osittain aikansa taloudellisen tilanteen tuote, mutta se oli samalla osa Italian kulttuurista muutosta, jonka tarkoituksena oli lakaista pois fasismin jäänteet. Muita merkittäviä neorealistisia elokuvia olivat Viscontin "Maa järisee" (1948) ja Rossellinin "Paisa – vapauden tuli" (1946) ja "Saksa vuonna nolla" (1947). Kolmas merkittävä neorealisti oli Vittorio De Sica, joka työskenteli tyylistä paljon kirjoittaneen käsikirjoittaja Cesare Zavattinin kanssa. De Sican merkittävimpiä elokuvia olivat "Sciuscià – viattomat" (1946), "Polkupyörävaras" (1948) ja "Umberto D. – elämän vanki" (1952).


title: Italialaisen elokuvan historia

text: Vaikka neorealistiset elokuvat saivatkin maailmanlaajuista mainetta ja nostivat Italian elokuva-alan maineen tasolle, jolla se oli hetkellisesti ollut mykkäelokuvien aikakaudella, kotimaassaan neorealistiset elokuvat eivät olleet erityisen suosittuja. Esimerkiksi vuonna 1946 neorealistiset klassikot "Paisa – vapauden tuli" ja "Sciuscià – viattomat" eivät mahtuneet katsotuimpien elokuvien listan kärkipaikoille. Katsotuin elokuva tuona vuonna oli Rudolph Valentinon seikkailusta tehty uusintaversio "Aquila nera". Kun fasistista lainsäädöntöä purettiin, myös yhdysvaltalaiset elokuvatkin pääsivät vuonna 1945 pannasta. Tämän jälkeen maahan alkoikin taas virrata ulkomaalaisia elokuvia.


title: Italialaisen elokuvan historia

text: Neorealismi liikkeenä alkoi hajota 1950-luvun alussa. Yhdysvaltalaiset elokuvat olivat palanneet Italian markkinoille, ja Cinecittà avattiin uudelleen, minkä seurauksena myös kotimaan tuotanto kasvoi vuoden 1945 25 elokuvasta vuoden 1954 201 elokuvaan. Lisäksi vuonna 1948 valtaan noussut kristillisdemokraattinen puolue ei pitänyt neorealistien tuotantotavoista eikä heidän vasemmistolaisesta aatteestaan ja antoi tukensa perinteisille elokuvatuotannoille.


title: Italialaisen elokuvan historia

text: Vaikka varsinainen neorealismi hävisi, sen vaikutus Italian elokuvaan oli suuri. Sen tyylikeinot ja yhteiskunnallis-poliittinen sanoma ovat olleet keskeisiä italialaiselle elokuvalle neorealismin jälkeenkin. Lisäksi se asetti tietyn mittapuun, johon myöhempiä italialaiselokuvia on verrattu.


title: Italialaisen elokuvan historia

text: Italian elokuva pärjäsi hyvin 1950- ja 1960-luvuilla, ja esimerkiksi vuonna 1955 myytiin 819 miljoonaa elokuvalippua. Tulosta ei ole sen jälkeen ylitetty. Elokuvatuotantokin oli selvässä kasvussa, sillä sodan jälkeen 1945 Italiassa tehtiin 25 elokuvaa ja jo vuonna 1950 hieman yli sata elokuvaa vuodessa. Huippuvuosi oli 1954, jolloin maassa tuotettiin 201 elokuvaa. Samalla myös kotimaisten elokuvien osuus teatteriesityksistä kasvoi hiljalleen.


title: Italialaisen elokuvan historia

text: Melodraama oli 1950-luvulla suosittu genre. Merkittävin tyylisuunnan ohjaajista oli Raffaello Matarazzo. Koomikoista suosittuja olivat Totò ja Alberto Sordi. Samaan aikaan elokuva-alalla nousi useita seksisymboleita, kuten Gina Lollobrigida, Silvana Mangano, Sophia Loren ja Silvana Pampanini. Italiassa alettiin uudelleen tehdä myös eeppisiä pukudraamoja, kuten Camerinin "Odysseus" (1954), jossa esiintyi Kirk Douglas, Lattuadan "Arojen punaiset liekit" (1958) ja Henry Kosterin "Alaston Maja" (1958).


title: Italialaisen elokuvan historia

text:
Useat neorealistiset ohjaajat jatkoivat taide-elokuvien parissa, mutta neorealismin vaiktuus näkyi myös viihde-elokuvassa. Tyyli kehittyi niin kutsutuksi vaaleanpunaiseksi neorealismiksi, joka käsitteli ihmisten jokapäiväistä elämää valoisasti ja kansanomaisesti. Vaaleanpunainen neorealismi oli puolestaan pohjalla "commedia all’italiana" -tyylille, joka muodostui 1950-luvun lopulla.
Vanhojen italialaisten historiallisten spektaakkelien jalanjäljissä syntyi 1950-luvulla oma elokuvalajinsa, "peplum". Tyylilaji syntyi käytännössä elokuvan "Voittamaton Herkules" jälkeen. "Peplumeissa" oli pääosissa lihaksikkaita miehiä, ja niissä esiintyi usein esimerkiksi Maciste tai Herkules. Tyyli kukoisti 1958–1964. "Peplumeiden" kanssa samaan aikaan alkoi italialaisten kauhuelokuvien pari vuosikymmentä kestänyt kukoistuskausi. Sen käynnistivät Riccardo Fredan "I vampiri" (1956) ja Mario Bavan "Paholaisen naamio" (1960).


title: Italialaisen elokuvan historia

text: Michelangelo Antonioni ja Federico Fellini olivat 1950-luvun merkittävimmät uudet "auteurit". Antonionin esikoisohjaus oli "Erään rakkauden tarina" (1950), jossa hän pyrki tutkimaan keskiluokan psykologiaa. Antonionin elokuvat ovat enimmäkseen yleiseurooppalaisia, mutta Fellini oli usein elokuvissaan huomattavan paikallinen. Jos taide-elokuvassa 1940-luku oli ollut Rossellinin, De Sican ja Viscontin, niin 1950-luvulla merkittävin kolmikko olikin Antonioni, Fellini ja Visconti.


title: Italialaisen elokuvan historia

text: Italian elokuva nousi todelliseen kukoistuskauteen 1960-luvulla. Italialaisten elokuvien osuus kotimaan markkinoista nousi vuonna 1960 ensimmäisen kerran 50 prosenttiin sitten toisen maailmansodan. Italialaisen elokuvan vientitulot nousivat 20 miljoonaan dollariin ja kotimaassa elokuvateattereissa kävi 800 miljoonaa katsojaa.


title: Italialaisen elokuvan historia

text: Italialaisen elokuvan uuteen suosioon vaikuttivat erityisesti Federico Fellinin "La dolce vita" ja Luchino Viscontin "Rocco ja hänen veljensä", jotka olivat sekä kriitikoiden ylistämiä että menestyneitä myös ulkomailla. Samana vuonna ilmestyi myös Michelangelo Antonionin "Seikkailu", joka oli taiteellisesti korkeatasoinen muttei kuitenkaan menestynyt aivan yhtä hyvin elokuvateattereissa. Vuoden 1960 menestystä oli ennakoinut edellisenä vuonna julkaistut, suositut Roberto Rossellinin "Kenraali della Rovere" ja Mario Monicellin "Suuri sota", jotka olivat jakaneet Venetsian elokuvajuhlien pääpalkinnon Kultaisen leijonan.


title: Italialaisen elokuvan historia

text: Fellinin, Viscontin ja Antonionin jalanjälkiä seurasi pian monia uusia ohjaajia. Vuosien 1961 ja 1962 aikana ilmestyi lukuisia esikoisohjauksia. Vastaavaan oli päästy vain vähän aiemmin myös Ranskassa uuden aallon ansiosta. Italialaisia debyyttielokuvia vuonna 1961 olivat Pier Paolo Pasolinin "Pummi", Vittorio De Setan "Vuoriston rosvot", Ermanno Olmin "Paikka nuorelle miehelle" ja Elio Petrin "Murhaaja saapuu" sekä vuonna 1962 Bernardo Bertoluccin "Viikatemies" ja Tavianin veljesten "Merkitty mies". Uuden sukupolven poikkeuksellisimmat ohjaajat olivat Pasolini ja Marco Ferreri. Pasolinille elokuva oli tietynlainen kirjallisuuden tai politiikan tutkielman jatke. Ferreri puolestaan oli moralisti ja misantrooppi.


title: Italialaisen elokuvan historia

text: Vaikka Italian elokuvan kukoistuskausi yhdistetään usein taide-elokuviin, maan valtava panostus elokuvatuotantoihin näkyi myös viihteellisemmän elokuvan suosiossa. Merkittävin viihteellisistä lajityypeistä oli koominen niin sanottu "commedia all’italiana" -tyyli. Tyyliä edustaneet elokuvat kuvasivat erityisesti italialaisen yhteiskunnan muutosta sen taloudellisen nousukauden aikana. Komediaelokuvan ohella myös niin sanotut spagettiwesternit saavuttivat suosiota myös ulkomailla. Genren suosioon vaikutti erityisesti Sergio Leone, jonka vuoden 1964 elokuvasta "Kourallinen dollareita" tuli yksi Italian elokuvahistorian menestyneimpiä elokuvia. Menestyksen seurauksena useat ohjaajat siirtyivät tekemään mytologisten elokuvien sijaan lännenelokuvia. Italiassa tehtiinkin vuosien 1964–1975 välisenä aikana 398 lännenelokuvaa. Tuotannon huippuvuosi oli 1968, jolloin niitä valmistui 72 kappaletta.


title: Italialaisen elokuvan historia

text: Kansainvälistä suosiota sai 1960-luvulla mondo-dokumenttien nimellä tunnetuksi tulleet laskelmoivan šokeeraavat katsaukset eri maiden omituisiin tapoihin. Tyylilajin aloitti "Mondo Cane – kova maailma" (ohj. Gualtiero Jacopetti, Paolo Cavara ja Franco Prosperi, 1962). Jacopetti ja Prosperi tekivät vielä rajumman šokkidokumentin "Hyvästi Afrikka" ("Africa addio", 1966), joka kiellettiin Suomessa aluksi kokonaan, mutta tuotiin sitten leikattuna ensi-iltaan 1968. Yle Teema esitti sen leikkaamattomana Kino Into -sarjassaan 2003.


title: Italialaisen elokuvan historia

text: Italialainen elokuvaidentiteetti alkoi hajota 1970-luvulla, kun riippuvuus kansainvälisistä markkinoista kasvoi. Italialaisissa elokuvissa oli jo aiemminkin käytetty ulkomaalaisia näyttelijöitä, mutta 1970-luvulla tapa yleistyi. Bertoluccin elokuvassa "Viimeinen tango Pariisissa" (1972) esiintyivät Marlon Brando, Maria Schneider ja Jean-Pierre Léaud. Lisäksi esimerkiksi Liliana Cavanin "Yöportierissa" ja Bertoluccin elokuvassa "1900" pääosaesittäjät olivat ulkomaalaisia. Viscontin elokuvissa esiintyivät muun muassa Dirk Bogarde, Burt Lancaster, Helmut Berger ja Anna Karina.


title: Italialaisen elokuvan historia

text: Vaikka taide-elokuva kansainvälistyikin, selvä italialainen piirre säilyi 1970-luvulla kuitenkin kahdenlaisisissa elokuvissa. Nämä tyylit olivat poliittinen elokuva, joka käsitteli mafian ja terrorismin aiheuttamia uhkia yhteiskunnallisen järjestyksen säilymiselle, ja historiallinen elokuva, joka käsitteli etenkin fasismin ajan perintöä. Fasismi aiheena ilmestyikin oikeastaan vasta 1970-luvulla italialaiseen elokuvaan. Aihetta käsittelivät muun muassa Bertoluccin "Fasisti" ja Fellinin "Amarcord".


title: Italialaisen elokuvan historia

text: Perinteisten elokuvatuotantojen asema näytti periaatteessa vielä hyvältä 1970-luvun alussa. Italialaisten elokuvien osuus kotimaan markkinoista nousi huippuunsa vuonna 1971, kun peräti 65 prosenttia lipputuloista tuli kotimaisista elokuvista. Ala oli kuitenkin voimakkaasti jakautumussa kahtia: "Viimeinen tango Pariisissa" oli ilmestymisvuonnaan koko maailmaan kuudenneksi tuottoisin elokuva, mutta samaan aikaan kymmenien elokuvien tuotto ei riittänyt kattamaan edes valmistuskuluja. Lisäksi elokuvien laatu oli selvästi laskemassa, ja suositut eroottiset elokuvat ja viimeiset spagettiwesternit tehtiin usein hätäisesti. Lisäksi elokuvatuotantoa heikensivät kohoavat tuotantokustannukset ja monien veteraaniohjaajien, kuten Viscontin, De Sican, Rossellinin ja Pasolinin, kuolemat.


title: Italialaisen elokuvan historia

text: Hollywood-elokuvat haastoivat 1970-luvulla myös Italian markkinat voimakkaalla markkinoinnilla, ja ne saivat pian valta-aseman. Voittojen takaamiseksi elokuvalippujen hintoja nostettiin, mikä aiheutti 1970-luvun puolivälin jälkeen elokuvissakäymisen voimakkaan vähenemisen. Perinteiseen elokuva-alaan iski myös television vaikutus. Kaupallisen television vapautuminen vuonna 1976 vähensi oman osuutensa elokuvateattereiden suosiosta. Radiotelevisione Italiana (RAI) oli jo 1960-luvun lopulla alkanut houkutella elokuvaohjaajia tekemään televisioelokuvia, joita kuitenkin levitettäisiin alkuun pienimuotoisesti myös teattereissa. Monet ohjaajat suostuivat tarjoukseen, ja RAI:n tuottama Tavianin veljesten "Isäni, herrani" sai ensimmäisenä televisioelokuvana Cannesin elokuvajuhlien Kultaisen palmun.


title: Italialaisen elokuvan historia

text: Italiaista elokuvaa pidettiin 1980-luvulla lähes kuolleena, mutta vuosikymmenen lopulla elokuva-ala alkoi uudistua. Merkkinä tästä Giuseppe Tornatoren ohjaama "Cinema Paradiso" voitti Oscar-palkinnon 1989. Sen menestystä jatkoivat Oscarilla palkittu Gabriele Salvatoresin "Mediterraneo", European Film Awardilla palkittu Gianni Amelion "Varastetut lapset" ja Roberto Benignin kolmella Oscarilla palkittu "Kaunis elämä". Uuden menestyksen myötä 1990-luvulla syntyi termi uusi italialainen elokuva. Siihen liitettiin uusien lahjakkuuksien tekemät elokuvat, vaikkakin sitä ei pysty kutsumaan varsinaisesti lajityypiksi. Uuden italialaisen elokuvan tunnusomainen piirre onkin sen monimuotoisuus. Vaikka uuteen italialaiseen elokuvaan liitettiin lisäksi ”nuorien” elokuvantekijöiden tuleminen, esimerkiksi Gianni Amelio ja Nanni Moretti olivat aloittaneet uransa jo 1970-luvulla. Monet elokuvista olivat kuitenkin uusien kykyjen valmistamia.


title: Italialaisen elokuvan historia

text: Vaikka Italian elokuva-ala uudistui 1980-luvun lopulla, sen ongelmat eivät ole poistuneet. Elokuvateatterit eivät houkuttele yleisöä, ja italialaisten elokuvien osuus teatterien tuloista on pieni. Elokuvateattereiden kävijämäärät romahtivat 2000-luvun alussa; esimerkiksi vuonna 2001 kävijöiden lukumäärä tippui noin 50 prosentilla. Italian elokuva-alan vaikeuksia ovat lisänneet hallituksen tukien ja Cinecittàn studioiden merkityksen väheneminen. Elokuvatuotannot ovat hajaantuneet, ja monet kerrontamuodot ovat siirtyneet entistä enemmän televisioon. Vuonna 1985 taiteiden tukemiseen perustetun Fondo unico per lo spettacolo -rahaston budjetti on pienentynyt jatkuvasti 1990-luvulta. Vielä ennen vuotta 2006 sen budjetti oli yli 500 miljoonaa euroa, mutta vuonna 2009 budjetti oli enää 398 miljoonaa euroa. Käsikirjoittaja Enzo Monteleone on kutsunut Italian elokuva-alan tilaa ”traagiseksi”, ja hänen mukaansa nuorilla elokuvantekijöille ei riitä nykyään tukea taitojensa kehittämiseen.


title: Italialaisen elokuvan historia

text: Vaikka Italian elokuva-ala on kohdannut monia haasteita 2000-luvulla, maa on edelleen tuottanut monia uusia elokuvantekijöitä; esimerkiksi Paolo Sorrentinon neljästä ensimmäisestä elokuvasta kolme kilpaili 2000-luvulla Cannesin kilpasarjoissa. Lisäksi vuonna 2007 italialaisten elokuvien osuus elokuvateatterien tuloista nousi ensimmäisen kerran sitten 1970-luvun melkein 40 prosenttiin. Lisäksi taloudellisesta vaikeuksista kärsivä Cinecittà on edelleen tunnettu maailmalla erityisesti lavastustaidoista, minkä ansiosta esimerkiksi HBO:n televisiosarja "Rooma" kuvattiin osittain siellä. Italian hallitus on pyrkinyt kannustamaan elokuvien kuvaamiseen maassa antamalla sekä ulkomaalaisille että kotimaisille elokuville verohelpotuksia ja näin pyrkinyt hidastamaan elokuvatuotantojen siirtymistä halvempiin itäeurooppalaisiin maihin.


title: FCB

text: Lyhenne FCB voi viitata seuraaviin:


title: Carl Petter Hällström

text: Carl Petter Hällström (27. helmikuuta 1774 – 13. maaliskuuta 1836) oli suomalainen kartografi, joka teki valtaosan elämäntyöstään Ruotsissa. Hänen vuosina 1798–1799 valmistamansa koko Suomen ja Suomen läänien kartat merkitsivät valtavaa edistysaskelta Suomen kartoituksessa. Niiden myötä Suomesta ensimmäisen kerran oli olemassa tarkka ja luotettava kartta. Hällströmiä pidetään sekä Ruotsin että Suomen merkittävimpänä kartografina. Hänen vaikutuksensa Suomen karttakuvaan oli samalla lailla merkittävä kuin Olaus Magnuksen ja Anders Bureuksen häntä ennen ja suurempi kuin kenenkään yksittäisen henkilön hänen jälkeensä.


title: Carl Petter Hällström

text: Carl Petter Hällström syntyi Ilmajoella 27.2.1774 papin poikana. Hän kävi Vaasan triviaalikoulun 1788–1791 ja aloitti opinnot Turun yliopistossa vuonna 1792. Jo nuoruudessaan Pohjanmaalla hän oli ryhtynyt piirtämään karttoja. Turussa hänen opettajansa, professori Henrik Gabriel Porthan, huomasi nuorukaisen erityisen taipumuksen ja mieltymyksen karttojen tekoon. Hän antoi Hällströmille tehtäväksi laatia suuri Suomen kartta. Porthanin Tukholmassa asunut suomalainen ystävä Carl Fredrik Fredenheim oli lupautunut kustantamaan kartan ja painattamaan sen Pariisissa. Vaan kun Fredenheim ja Porthan saivat tietoonsa, että varakas ruotsalainen vuorineuvos, vapaaherra Samuel Gustaf Hermelin oli ryhtynyt julkaisemaan koko silloisen Ruotsin valtakunnan käsittävää moniosaista kartastoa, ehdottivat he Hermelinille Suomen kartan ottamista osaksi Hermelinin kartastoa ja lahjakkaan Hällströmin palkkaamista kartastoa toimittamaan. Näin sovittiin.


title: Carl Petter Hällström

text: Vuonna 1796 Hällström matkusti Tukholmaan mukanaan Porthanille piirtämänsä suuri Suomen karttansa Hermelin huomasi pian nuoren miehen kyvyt ja teki hänestä kartastonsa päätoimittajan. Tukholmassa oli paljon enemmän lähdeaineistoa, kuin mitä Turussa oli ollut, josta syystä Hällströmin jo tekemän Suomen kartan painaminen jätettiin sikseen. Sen sijaan hän ryhtyi uuden lähdeaineiston varassa laatimaan Suomen läänien karttoja Hermelinin kartastoon. Vuonna 1799 Hermelinin kartaston Suomen osuus valmistui. Sen nimeke on: "Geographiske chartor öfver Sverige. Andra afdelningen, Storfurstendömet Finland", suomennettuna "Maantieteellisiä karttoja Ruotsista. Osa kaksi, Suomen Suuriruhtinaskunta". Kirja käsittää nimiölehden, koko Suomen kartan sekä viisi Suomen läänien karttaa seuraavasti: Turun ja Porin lääni, Uudenmaan ja Hämeen lääni ynnä Kymenkartanon lääni, Vaasan lääni, Kuopion lääni ja Oulun lääni. Kaikki kartat ja nimiölehti olivat Hällströmin alusta asti laatimia ja piirtämiä.


title: Carl Petter Hällström

text: Suomi-kartasto sai erittäin hyvän vastaanoton. Se korjasi vanhat väärät käsitykset ja tarkensi Suomen karttakuvan kokonaan uudelle tasolle. Kartat ovat huolella ja kauniisti piirretyt ja aikansa ylivoimaisesti tarkimmat ja luotettavimmat. Hällström sai vankan maineen taitavana kartografina. Hänen karttoihinsa perustuvasta Suomi-kuvasta muodostui standardi ja esikuva myöhemmille Suomen kartoille aina 1870-luvun alkuun asti. Suomen osuuden valmistuttua Hällström jatkoi Hermelinin kartaston toimittajana ryhtyen laatimaan kartaston Ruotsin osuuden karttoja. Hänen tekemiään on 22 neliosaisen kartaston 33 kartasta.


title: Carl Petter Hällström

text: Hällströmin muutettua Ruotsiin järjesti Hermelin hänelle viran ensin Vuorikollegion adjunktina ja sittemmin vuodesta 1799 valamiehenä (geschworener). Vuonna 1801 Hällström nimitettiin Päämaanmittauskonttorin eli valtakunnan ylimmän maanmittausviranomaisen yli-insinöörin virkaan. Suomen tultua vuonna 1809 irrotetuksi Ruotsista, Suomella ei ollut tarjota Hällströmille hänen kykyjään vastaavaa työpaikkaa ja hän jäi Ruotsiin. Vuonna 1809 hänet nimitettiin Merenmittauskunnan kapteeniksi, merikarttakonttorin esimieheksi ja adjutantiksi. Hänet ylennettiin laivaston majuriksi vuonna 1810 ja everstiluutnantiksi vuonna 1826. Vuodesta 1819 hän toimi Koskenperkauskomitean jäsenenä tehden vesistökartoituksia ja mittauksia ja sen jälkeen vuodesta 1826 Suuramiraalinviraston pohjoisen kanavapiirin päällikkönä.


title: Carl Petter Hällström

text: Suuren osan Hällströmin työtehtävistä edellä mainituissa viroissa muodosti karttojen perustaksi vaadittavien tieteellisten paikanmääritysten tekeminen valtakunnan eri osissa. Tätä varten hän joutui matkustamaan paljon. Matkoillaan vuosina 1797–1836 hän teki taivalta noin 80 000 kilometriä eli noin kaksi kertaa maapallon ympäri. Matkat tehtiin jalan, hevoskyydillä, veneellä tai parhaimmillaan purjelaivalla. Hällströmin paikanmääritykset loivat perustan Ruotsin 1800-luvun alun kartoituksille.


title: Carl Petter Hällström

text: C.P. Hällströmin geodeettisista tutkimusmatkoista kaksi suuntautui Suomeen. Ensimmäinen tehtiin vuonna 1797 ja sen tarkoituksena oli Hermelinin kartaston Suomen karttojen geodeettisen perustan varmistaminen. Matkalla hän kiersi lähes koko maan käyden ainakin Hämeessä, Savossa, Kainuussa ja Pohjanmaalla. Toisen matkan hän teki vuonna 1806. Tällöin hän kävi Venäjän rajalla Ahvenkoskella ja matkusti sieltä Pohjanmaalle. Matka kesti noin kolme kuukautta.


title: Carl Petter Hällström

text: Hermelinin karttojen lisäksi Hällström piirsi lukuisia muita karttoja. Suurin osa niistä kuvaa Ruotsia. Hällströmin piirtämiä Suomeen liittyviä painettuja karttoja tunnetaan kuusi kappaletta seuraavasti: A. F. Skjöldebrandtin matkaa Torniosta Nordkappille kuvaava kartta vuodelta 1802, Suomen tiekartta vuodelta 1806, Gustaf af Klintin merikartastossa ilmestyneet merikartat: Merenkurkku ja siihen liittyvä Suomen saaristo vuodelta 1832, Pohjanlahden itärannikko Torniosta Kokkolaan vuodelta 1833, Pohjanlahden itärannikko Vaasasta Poriin vuodelta 1836 ja Pohjanlahden itärannikko Porista Turkuun vuodelta 1835.


title: Carl Petter Hällström

text: Opiskeluaikanaan Hällström piirsi Turun seudun kirkkojen ja kartanoiden kuvia. Niitä on säilynyt ainakin Uppsalan yliopiston kirjaston ja Nordiska Museetin kokoelmissa. Vuoden 1797 Suomen matkallaan hän piirsi kuvia, joista seuraavat ovat julkaistu kuparipiirroksina: Kajaanin-linna, Varkaus ja Hauhon Vermasvuori. Hällström julkaisi lukuisia tieteellisiä kirjoituksia, joista useimmat ilmestyivät akateemisissa julkaisusarjoissa. Monet niistä olivat raportteja hänen tutkimusmatkoiltaan. Niistä yksi kuvaa hänen vuonna 1806 Suomeen tekemää paikanmääritysmatkaa. C.P. Hällström oli useiden tieteellisten ja taloudellisten seurojen ja akatemioiden jäsen.


title: Carl Petter Hällström

text: Carl Petter Hällströmin neljä veljeä jäivät kaikki Suomeen ja kaikkien heidän toiminta tavalla tai toisella liittyi maanmittaukseen tai kartoitukseen: Veli Gustaf Gabriel Hällström (1775–1884) oli fysiikan professori Turussa ja Helsingissä sekä yliopiston rehtori. Hänen vastuullaan oli muun muassa Suomen maanmittareiden koulutus. Veli Herman Josef Hällström (1781–1855) toimi Oulun läänin lääninmaanmittari ja piirsi tuolloin mm. aikansa parhaan Pohjois-Suomen kartan. Veli Fredrik Adolf Hällström (1787–1861) oli insinööri ja everstiluutnantti toimien monissa tehtävissä, lyhyen aikaa Tie- ja vesikulkulaitosten insinöörikunnan vt. johtajana. Työssään hän kartoitti kanavia ja vesiväyliä. Veli Johan Hällström (1779–1843) toimi Liperin kihlakunnan tuomarina ja tehtävässään muun muassa ratkoi maaoikeuteen kuuluvia asioita.


title: Carl Petter Hällström

text: C.P. Hällström oli kahteen otteeseen naimisissa. Ensimmäinen puoliso oli maakamreerin tytär Maria Margaretha Silfverberg Vaasasta. Häät vietettiin Vaasassa vuonna 1807. Vaimo kuoli vuonna 1816. Seuraavana vuonna Hällström solmi uuden avioliiton Carolina Charlotta Walliuksen kanssa. Uusi puoliso oli tukholmalaisen kellarimestarin tytär. Kummastakin liitosta syntyi kaksi lasta. Carl Petter Hällström kuoli Tukholmassa 13.3.1836, Tukholman suomalaisen seurakunnan jäsenenä. Vuonna 1841 Ruotsin tiedeakatemia lyötti hänen kunniakseen muistomitalin. Aikalaiset ovat luonnehtineet Hällströmiä ahkeraksi, huolelliseksi, tunnolliseksi, kunnolliseksi, vaatimattomaksi ja erittäin työkykyiseksi.


title: Erik af Hällström

text: Erik Mikael af Hällström (11. tammikuuta 1897 Ulvila – 21. helmikuuta 1951 Helsinki) oli suomenruotsalainen juristi. Hän oli Helsingin yliopiston siviilioikeuden (ruotsinkielinen) professori vuodesta 1940.


title: Erik af Hällström

text: Af Hällström oli yhteiskunnallisesti ja kulttuurisesti aktiivinen. Hän oli muun muassa suomenruotsalaisten kansankäräjien keskushahmoja.


title: Erik af Hällström

text: Hän oli suomalaisen aatelissuvun af Hällström jäsen.


title: Hästesko

text: Hästesko on seuraavien henkilöiden sukunimi:


title: Italian elokuva

text: Italian elokuva on kansainvälisesti hyvin tunnettua, ja maan elokuvatuotanto yhdistetään erityisesti 1940–1950-luvuilla kukoistaneeseen neorealistiseen elokuvaan, johon Italian elokuvia usein on myöhemminkin verrattu. Italian taide-elokuva onkin ollut kansainvälisesti arvostettua, ja monet maan tunnetuimmista ohjaajista, kuten Luchino Visconti, Vittorio de Sica, Michelangelo Antonioni, Federico Fellini, Pier Paolo Pasolini ja Bernardo Bertolucci, ovatkin tehneet nimenomaan taiteellisesti korkeatasoisia elokuvia. Italiassa on kuitenkin kehittynyt myös monia omia populaarielokuvatyylejä, kuten "commedia all’italiana", "peplum" ja spagettiwestern.